9 май Хотира ва қадрлаш куни муносабати билан ўтказилган тадбир. – Ўзбекистон Республикаси ИИВ Сирдарё Академик Лицейи\n9 май Хотира ва қадрлаш куни муносабати билан ўтказилган тадбир.\nIyul 23, 2020 Avgust 21, 2020 zqZHjVroDZ\nЖорий йилнинг 7 май куни Ўзбекистон Республикаси Ички ишлар вазирлиги Сирдарё академик лицейининг раҳбарияти ва лицейнинг бир гуруҳ фаол ўқувчилари Сирдарё тумани Зиёкор маҳалласида яшовчи Улуғ Ватан уруши қатнашчиси Шведенко Иван Иличнинг ҳонадонига ташриф буюрдилар.\nШведенко Иван Илич- 1925 йил 21 июнь куни Украина Республикасининг Николаев вилоятида таваллуд топган.\nТашриф давомида Шведенко Иван Иличга ИИВ Сирдарё академик лицейи директорининг табриги ўқиб эшиттирилди.\nЛицейнинг 204гуруҳ ўқувчиси Муҳаммадиева Камила ўзининг ижодига мансуб “Герои родины”номли шеърини айтиб берди. Шундан сўнг ўқувчилар жўрлигида\n301гуруҳ ўқувчиси Боялиев Жавоҳир ижросида “Катюша” қўшиғи ижро этилди.\nИван Илич ўзининг ҳаёти, уруш йилларидаги қийинчиликлар, кўксини тўлдириб турган уруш йилларида кўрсатган қахрамонликлари учун тақдим этилган кўкрак нишонлари тарихи хақида лицей ўқувчилари билан ўртоқлашди.\nЛицейнинг уқувчилари ва лицей раҳбарияти улуғ Ватан уруши қатнашчиси Шведенко Иван Иличга ўзларининг эсдалик совғаларини топширилди.\nТашриф сўнгида лицей ўқувчилари эсдалик учун суратга тушдилар.\nШведенко Иван Илич 1950 йилда Ўзбекистонга келган ва 70 йилдан буён Ўзбекистонда яшаб келаётганлиги, Ўзбекистон Иван Иличнинг ватани эканлигини такидлаб ўтди. У уруш йилларидан сўнг Ўзбекистонга келиб қолганлигига ҳеч ҳам афсус чекмаслиги, аксинча бу унинг учун фаҳр эканлигини айтиб ўтди.\nТашриф сўнгида Шведенко Иван Илич томонидан лицей ўқувчилари, ўқитувчилари ва раҳбариятига ўзининг миннатдорчилигини, улрага келажакда ватан тинчлиги ва равнақи учун ҳизмат қиладиган инсон бўлишини, дунёда ҳеч ҳам уруш бўлмаслигини тилаб ҳайирлашди.\nЛицейимизнинг иқтидорли ўқувчиси Қодирова Севинч “Дилдаги туйғулар” номли илк шеърий тўпламини нашрдан чиқарди.


Фин ўқувчилари энг ақлли деб топилди — www.ziyouz.uz\nБош саҳифа ЯнгиликларФин ўқувчилари энг ақлли деб топилди\nИқтисодий ҳамкорлик ва тараққиёт ташкилоти 2004 йилда дунёнинг 41 мамлакатидан келган билимдон мактаб ўқувчилари орасида ўтказилган синов натижаларини эълон қилди. Унга кўра, финляндиялик ўқувчилар энг ақлли деб топилди. Ҳар уч йилда бир марта ўтказиладиган «аъло қатнашчи баҳоси» дастури асосида 15 ёшли ўқувчилар ўзларининг билимларини намойиш қиладилар. Бу йил танлов математика фани бўйича бўлди.\nЭнг юқори кўрсаткичларни Финляндия, Жанубий Корея, Япония, Канада, Белгия, Швейтсария ва Янги Зеландия каби давлатлар қатнашчилари кўрсатишди. Финлар 544 балл билан лидерликни эгаллаган бўлсалар, америкаликлар 483 балл билан 21-ўринни, руслар 468 балл билан аутсайдерлик курсисини банд этишди.\nРўйхат 359 балл тўплай олган тунислик қатнашчи исми-шарифи билан тугайди. Қизлар ҳам анча юқори билим савиясини намойиш этишди. Гарчи ўсмирлар кўрсаткичи каттароқ бўлсада, қизларнинг табиий фанларга хос иқтидори яна бир бор бўй кўрсатди. Билим ҳам иқтисодга боғлиқ экан. Иқтисодий жиҳатдан таъминланган оила фарзандлари анча юқори натижаларни қайд этишди. 2001 йилги танловда ҳам финляндияликлар ғолиб эди. Бу йил ҳам уларнинг омади келди.\n← Аввалги Аввалги Буюк ҳазилкаш (Шимолий Корея «отаси» Ким Чен Ирнинг махфийлик пардасига ўралган ҳаёти)\nКейинги → Кейинги: КХДР талаби қондирилмади


Россия ва Миср ўртасидаги авиаалоқани қайта бошлашга рухсат берилди\n18:50 / 04.01.2018\nРоссия президенти Владимир Путин Миср пойтахти Қоҳирага мунтазам авиарейсларни қайта бошлаш ҳақидаги фармонни имзолади.\nТаъкидланишича, янги ҳужжат имзоланган куни – 2018 йил 2 январдан кучга кирган. Аввалроқ Янги йилдан кейин россияликларга Мисрга сайёҳлик йўлланмаларини сотиш бошланиши маълум қилинганди.\nРоссия ва Миср 2017 йил декабрда икки давлат ўртасида авиаалоқа тикланиши ҳақидаги ҳужжатларни имзолаганди. Парвозлар 2015 йил 31 октябрда Шарм-ал-Шайҳдан Санкт-Петербургга учаётган, Россиянинг “Когалимавиа” авиакомпаниясига тегишли Airbus A321 самолётида теракт содир этилгандан кейин тўхтатилганди.\nТеракт оқибатида самолёт бортидаги барча 224 киши – 217 йўловчи ва экипажнинг 7 аъзоси ҳалок бўлган. Самолётнинг дум қисмида портлаш содир бўлган. Самолётга бомбани аэропорт ишчиси қўйган. Теракт учун жавобгарликни ИШИДнинг Синай яриморолидаги бўлими ўз зиммасига олган.


Неймар ҳаммадан кўпроқ рақибларни фол ишлатиш ва карточка олишга мажбур қиляпти / CHAMPIONAT.asia\n11:03ЛегионерУз. Отабек Шукуровнинг қадами “Шаржа”га ёқди. Рашидовга-чи, “Ал-Жазира” ёқяптими? 1 11:01Карикатура: Санчес "Сити"ни эмас, "Юнайтед"ни танлади 5 11:00ПСЖ ҳужумчиси Франция чемпионатида декабрнинг энг яхши футболчиси деб топилди 1 11:00Спортчилар ижтимоий тармоқларда 0 10:53Расман: Жаҳон чемпионати кубоги 6 февраль куни Тошкентга келади 12 10:33Иван Нагаев Қозоғистон клубига ўтди 13 10:21Olamsport: Маҳмуд Мурадовнинг навбатдаги жанг санаси маълум, Жокович ютқазди ва бошқа хабарлар 0 09:48“Арсенал” Мхитарян ва Обамеянг ёрдамида Ўзилни жамоада сақлаб қолмоқчи 8 09:30“Челси” Марко Арнаутовични сотиб олишга тайёр 11 09:25Алексис Санчес "Манчестер Юнайтед"да ҳар дақиқада қанча маош олади? 17 09:15Бир қадам қолди. Фред “Манчестер Сити”га ўтмоқда 3 09:05Анвар Бердиев “Нефтчи”да 26 09:00Иско Неймарни “Реал”га ўтишга кўндириши мумкин 18 08:50“Сўғдиёна”: "Бухоро" билан ўртоқлик ўйини бўлиб ўтади ва бошқа хабарлар… 4 08:40Илҳом Юнусов “Цементчи”га ўтади...ми? 6\nНеймар ҳаммадан кўпроқ рақибларни фол ишлатиш ва карточка олишга мажбур қиляпти\n09 окт 11:51\n"Барселона" ҳужумчиси Неймар, Испания чемпионатида ўтказилган 8 туридан кейинги натижаларга кўра рақибларни бошқалардан кўра энг кўп қўполлик ишлатишга мажбур қиляпти ва жамоаси учун жарима тўпи ишлаб бермоқда.\nАйни дамда 21 ёшли футболчига нисбатан 32 маротаба қўполлик ишлатилгани ва жарима белгилангани қайд этилган.\nБу кўрсаткич бўйича иккинчи ўринда "Атлетико" ҳужумчиси Диего Коста (31) ва учинчи ўринда "Реал" ярим ҳимоячиси Иско (27) турибти.\nНеймар рақибларга сариқ карточка келтириш бўйича ҳам етакчи бўлиб турибти. Унга нисбатан ишлатилган қўполликлар 8 бора сариқ карточка билан жазоланишган. Биргина "Севилья"нинг ўзи унга нисбатан ишлатган қўполликлар туфайли учта сариқ карточка олган.


Интизомли солиқ тўловчилар ДСҚ томонидан тақдирланди\nПойтахтимизда Давлат солиқ қўмитаси томонидан Ўзбекистон Республикаси солиқ ва бюджет сиёсатининг 2019 йилги асосий йўналишларидан келиб чиқиб, солиқ қонунчилигига киритилган ўзгартириш ва қўшимчалар мазмун-моҳиятини аҳоли ва тадбиркорлик субъектларига етказиш мақсадида кўргазмали семинар ўтказилди.\nҚадри баланд сўз\nЯхши гап, муваффақиятга эришиш кишига ёқади.\nФермер хўжаликлари ва бошқа қишлоқ хўжалиги корхоналари ер майдонларини мақбуллаштириш қишлоқ хўжалигига нима беради?\nЖорий йил 9 январда қабул қилинган Вазирлар Маҳкамасининг “Фермер хўжаликлари ва бошқа қишлоқ хўжалиги корхоналари ер майдонларини мақбуллаштириш ҳамда қишлоқ хўжалиги экин ерларидан самарали фойдаланишга доир қўшимча чора-тадбирлар тўғрисида”ги қарори фермер хўжаликлари фаолиятида янги имкониятлар очади.\nМамлакатимизда ҳозирги кунда амалга оширилаётган иқтисодий ислоҳотлар натижасида хорижий инвестицияларни жалб этиш кўлами сезиларли ошмоқда.\nЎзбекистон Республикаси Марказий банки ахбороти: доллар курси кўтарилмоқда\nЎзбекистон Республикаси Марказий банки 2019 йил 15 январдан бошлаб валюта операциялари бўйича бухгалтерия ҳисоби, статистик ва бошқа ҳисоботларни юритиш, шунингдек, божхона ва бошқа мажбурий тўловлари учун хорижий валюталарнинг сўмга нисбатан қуйидаги қийматини белгилади:*)\nБерлинда Ўзбекистон – Германия бизнес-форуми самарали кечди\nБерлин шаҳрида 14 январь куни Ўзбекистон – Германия ишбилармонлари бизнес-форуми бўлиб ўтди.\nГерманияда Ўзбекистон кунлари\nГерманиянинг Дюссельдорф шаҳридаги кўргазмалар залида "Ўзбекистон кунлари" маърифий тадбири очилди.\nБерлинда Ўзбекистон-Германия бизнес-форуми бўлиб ўтди\nБерлинда 14 январь куни Ўзбекистон Республикаси Президенти Шавкат Мирзиёевнинг Германия Федератив Республикасига ташрифи олдидан Ўзбекистон – Германия ишбилармонлари бизнес-форуми бўлиб ўтди.\nЯнги қўшма корхона неча кишини иш билан таъминлайди?\n“Knauf Gips Buxоrо” масъулияти чекланган жамияти шаклидаги хорижий корхона фаолияти тобора ривожланиб бораётир. Чет эллик таъсисчи томонидан 16 миллион евро миқдорида тўғридан-тўғри инвестиция киритилиши туфайли ўтган йили май ойида бу ерда гипсокартон – Кнауф қопламалари ишлаб чиқариш ҳажми кенгайди.\nХорижий инвестиция – янги иш ўринлари кафолати...ми?\nСамарқанд шаҳрида фаолият юритаётган “AZIA METALL PROF” МЧЖда металл қувурлар ишлаб чиқаришни йўлга қўйиш учун 3 миллион 300 минг доллар инвестиция киритилди. Лойиҳани амалга ошириш учун 1 миллион 850 минг АҚШ доллари миқдорида хорижий инвестиция жалб қилинди.\nИсроилнинг ривожланиш тажрибаси Ўзбекистонга ҳам жорий этилади\nИнновацион ривожланиш вазирлигида Исроилнинг “TecTum” компанияси ижрочи директори Ротем Ганц ва Исроил-Ўзбек савдо палатасининг Бош директори Сари Цви билан учрашув бўлиб ўтди. Меҳмонларни Инновацион ривожланиш вазири Иброҳим Абдураҳмонов қабул қилди.


Усмон розияллоҳу анҳу: Усмон халифалиги даврида молиявий тузилмалар (5)\nBy Исмоил Муҳаммад Яъқуб on\t 06/20/2017 ТАРИХ УСМОН ХУЛАФОИ РОШИДИНЛАР\nУсмон розияллоҳу анҳу даврида жизяга оид тартиб-қоидалар\nЖизяга оид ҳукмлар, тартиб-қоидалар, уларни татбиқ этиш тизими Умар ибн Хаттоб розияллоҳу анҳу даврида қарор топиб бўлганди. Шунинг учун Усмон ибн Аффон розияллоҳу анҳу даврида байтулмолнинг вазифаси аҳли зиммалар билан жизялар қийматига келишиш ва келган жизяларни қабул қилиб олишдан иборат бўлди. Шунингдек, Ислом давлатининг илгари келишган сулҳ битимларини эътироф этиш ва янги сулҳ битимлари тузиш, жизя тўлаб турган кишиларнинг ҳақ-ҳуқуқларини кафолатга олиш ҳам давлатнинг вазифаларидан бўлди.\nБайтулмолга жизядан келган баъзи киримлар:\nУсмон ибн Аффон халифалиги даврида Кўфа амири Валид ибн Уқба Озарбайжонга ғазот қилди ва бу диёр аҳли 800 000 дирҳам жизя бериш шарти билан сулҳга эришди .\nУсмон розияллоҳу анҳу Абдуллоҳ ибн Саъдни Африкага юборганида Африка патриархи Георгий 2 520 000 динор тўлашга рози бўлиб, сулҳ битимига келишди.\nҚибрисликлар мусулмонларга 7000 динор жизя бериш шарти билан сулҳ битими туздилар.\nСаид ибн Солиҳ Журжон аҳолиси билан сулҳга келишди, улар жизя сифатида баъзан 100 000, баъзан 200 000, баъзан 300 000 келтиришар эди.\nАбдуллоҳ ибн Омир Нишопурга ғолиб бўлиб, Сарахсга қараб юрди. Шунда Марв аҳли сулҳ талаб қилиб элчи юборишди, у улар билан сўзлашувга Ибн Ҳотамни чиқарди, Марв ҳокими 2 000 000 тўлашга рози бўлди.\nАҳнаф ибн Қайс Балхга юриш қилиб, уни қамалга олди. Шунда Балх аҳли 400 000 жизя бериш эвазига сулҳ битимига эришдилар.\nУсмон ибн Аффон Расулуллоҳ соллаллоҳу алайҳи ва салламнинг Нажрон аҳлига берган васиқаларига амал қилади\nПайғамбар соллаллоҳу алайҳи ва саллам Нажрон аҳли билан бир неча шартлар асосида битим тузган ва уларга бу ҳақда бир васиқа ёзиб берган эдилар. Унда битилган шартлар ичида улар тўлаб турадиган жизя миқдори ҳам белгилаб берилган эди. Расулуллоҳ соллаллоҳу алайҳи ва саллам вафотларидан сўнг нажронликлар Абу Бакр розияллоҳу анҳу ҳузурига келишди, Абу Бакр ҳам айни шартлар билан васиқани янгилаб берди. Сўнг Умар ибн Хаттоб халифалиги даврида унинг ҳузурига келишди. Бу даврга келиб Умар розияллоҳу анҳу улар тарафидан мусулмонларга зарар етишидан хавфсираб, уларни Яман Нажронидан Ироқ Нажронига сургун қилганди. Умар ҳам уларга бир васиқа ёзиб берди. Умар вафот этиб, Усмон ибн Аффон халифа бўлгач, улар Мадинага, Усмон ҳузурига келишди. Шунда Усмон розияллоҳу анҳу ўз омили Валид ибн Уқбага улар ҳақида шундай мактуб ёзиб юборди: “Бисмиллаҳир роҳманир роҳийм. Аллоҳнинг бандаси, мўминлар амири Усмондан Валид ибн Уқбага. Сенга Аллоҳнинг саломи бўлсин. Аллоҳга ҳамду санодан сўнг… Ироқдаги Нажрон аҳли ҳузуримга келдилар, менга шикоят қилдилар ва менга Умарнинг уларга қўйган шартини кўрсатдилар. Мен уларга мусулмонлар тарафидан оғирлик етган деб билдим. Мен уларнинг жизяларидан ўттиз ҳуллани енгиллатдим, мен Умар уларга Ямандаги ерлари ўрнига берган ерларини тўлалигича ўзларига қолдирдим. Сен уларга яхшилик қил, улар зимма аҳлидир…”.\nАҳли китоблар модомики жизя тўлаб туришаркан, мусулмонлар ҳимояси остида бўладилар\nАмр ибн Ос Искандарияда ғалаба қилганидан сўнг уруш асносида атрофдаги қишлоқлардан қўлга киритилган ўлжаларни йиғдирди. Шунда мазкур қишлоқлар ичидан сулҳ битимини бузмаган қишлоқлар аҳли келиб, биз сизлар билан келишган сулҳда турдик, анови қароқчилар (яъни румликлар) бизнинг қишлоқдан ўтаётиб, мол-ҳолларимиз ва матоларимизни тортиб олишганди, улар ҳозир сенинг ҳузурингда турибди, ўшаларни бизга қайтариб беришингни сўраймиз, дейишди. Шундан сўнг Амр уларнинг молларидан ўзлари таниган ва ўзлариники эканини исботлаб берган ҳамма нарсани қайтариб берди. Баъзилари Амр ибн Осга, бизга нисбатан қилган ишинг тўғри бўлмади, сен бизни ҳимоя қилиб уришишинг керак эди, чунки биз жизя тўлаб келаётган эдик, аҳдимизни бузмаган эдик. Ким битимни бузган бўлса, Аллоҳ уни узоқ қилсин, дедилар. Дарҳақиқат, жизя тўлаб турган ғайридинларни давлат ўз ҳимояси остига олиши керак эди. Жизя ғайридинлар Ислом давлати остида эмин-эркин ўз динларида яшаб туришлари ва бошқа ҳақ-ҳуқуқларга эга бўлишлари учун тўланарди. Шу боис Амр ибн Ос уларнинг ҳақларини эътироф қилди ва мол-мулкларини қайтариб берди.\n “Ас-сиёсатул молия ли усмон ибн аффон” (103-бет).\n Тарихи Табарий (5/246).\n Аввалги манба (5/261).\n Аввалги манба (5/318).\n “Ас-сиёсатул молия ли усмон ибн аффон” (105-бет).\n Аввалги манба (106-бет).\nAvvalgi maqolaЭр-хотин биргаликда беҳаё филм кўриши мумкинми?\nKeyingi maqola Тақсит савдосида тўловни кечиктирган харидорга жарима солиш


Ўзбекистон вино саноати: муаммо, ечим ва истиқболлар – Леонид Холод билан суҳбат - 22.07.2021, Sputnik Ўзбекистон\nЎзбекистон виносининг экспорт салоҳияти жуда юқори, дейди иқтисод фанлари доктори, Россия Қишлоқ хўжалик вазирининг собиқ ўринбосари Леонид Холод. 22.07.2021, Sputnik Ўзбекистон\nТОШКЕНТ, 22 июл — Sputnik. Бугунги кунда Ўзбекистонда узумнинг 37та тури етиштирилади, республикада 40дан ортиқ вино заводлари фаолият юритмоқда. 2021 йилда Ўзбекистон узум экспортини 200 млн долларга, табиий винолар экспортини эса - $50 млн долларгача етказишни ният қилган.Ўзбекистонда виночилик саноатининг ҳам истиқболлари порлоқ бўлиши мумкин, бунинг учун республикада асосий хом-ашё – яъни узум етарли. Лекин айнан виночиликни самарали ривожлантириш учну бир қатор муаммолар мажуд бўлиб қолмоқда, дейдий Холод.Биринчидан, бу Ўзбекистон узумининг ўта ширинлиги, қуёшли кунлар кўплиги сабабли Ўзбекистонда етиштирилган узумларда шакар миқдори жуда юқори бўлади. Бундай узумдан эса спиртсиз вино (сухое вино) ишлаб чиқариш мушкул. Шунинг учун Ўзбекистонда асосан мускат, кагор ва портвейн каби ширин ва десерт винолар кўпроқ ишлаб чиқарилади. Бундай виноларга эса жаҳон бозорида талаб камроқ, дейди эксперт.Сўнгги вақтларда қуруқ вино ишлаб чиқариш учун Ўзбекистонда бошқаларникига ўхшамаган технология қўлланилмоқда. Бунда узумлар ҳали пишмасдан териб олиш ёки узумзорларни тоғ олди ҳудудларида ташкил қилиш, меваларни қўёшдан ҳимоя қилади ва шакар миқдори ошиб кетишига йўл қўймайди.Ушбу йўналишда Ўзбекистон ҳатто Россиянинг Курчатов номидаги ўсимликлар генетикаси илмий институти билан ҳам ҳамкорлик қилмоқда. Яқинда ушбу институт директори Михаил Ковальчук Тошкентда бўлиб икки томонлама ҳамкорлик истиқболларини муҳокама қилган эди.Иккинчи катта муаммо, бу Ўзбекистон виноси ҳақида жаҳон бозорида маълумот жуда камлиги ва ўзбек брендларини ҳеч ким билмаслиги. Шунинг учун ҳам сифатли виноларни тарғиб қилиш керак, мутахассисларни ва харидорларни жалб қилиш керак, жумладан ўзбек таомлари ресторанлари орқали ҳам. Давлат бу соҳада виночиларга ёрдам бериши керак, деб ҳисоблайди эксперт.Яна бир муаммо бу – Ўзбекистон ичида истеъмол қилинаётган спиртли ичимликлар орасида вино улуши атиги 2%ни ташкил қилади. Ушбу факт ҳам соҳа ривожланишига хизмат қилмайди, албатта.Яна бир соҳа, бу дистиллятлар ишлаб чиқариш ва уларни экспорт қилиш. Қозоғистонда буғдой кўп етиштирилади, шу сабабли ушбу маҳсулот бўйича ҳозирча у етакчилик қилмоқда. Лекин узум дистиллятлари ишлаб чиқиш бўйича Ўзбекистон ҳам етакчи бўлиши мумкин, деб ҳисоблайди эксперт.“Ўзбекистон ўз ҳудудига хос бўлган узум сортлари билан ишлайди, шу сабабли ҳам маҳаллий виночилар маҳсулоти хорижий вино маҳсулотларидан фарқ қилади. Вино ишлаб чиқаришда маҳаллий узум шарбати, узум турпи (жом), узум доначалари ва узум бошларидан фойдаланилади”, - деди эксперт.Маълумот учун, Марказий Осиё ҳудудида узум етиштира бошланганига 6 минг йил, виночилик билан шуғулланиш бошланганига ҳам тахминан шунча вақт бўлган. Фақатгина VII асрда мусулмон дини кириб келиши билан виночилик саноати инқирозга учраган, лекин вино ишлаб чиқариш бутунлай йўқ бўлиб кетмаган.Россия Империяси 19-асрда Марказий Осиёга кириб келганидан сўнг Тошкентда Иван Певушин ва Самарқандда Дмитрий Филатов исмли савдогарлар томонидан вино заводлари қурилган. Ушбу заводлар вино маҳсулоти Россияда катта шуҳрат қозонган ва Париж кўргазмаларида совринларга эга бўлган.Совет Иттифоқи даврида ҳам Ўзбекистонда виночилик саноати ривожланшига алоҳида эътибор қаратилган. Республикада 13,6 млн декалтир вино ишлаб чиқарилган ва ушбу кўрсатгич бўйича Ўзбекистон Молдова, Арманистон ва Грузия билан рақобат қилган. Ўзбекистон винолари Иттифоқ ва хорижий кўргазмаларда совринлар олган.\nузум, иқтисод, қишлоқ хўжалиги вазирлиги\n14:45 22.07.2021 (янгиланди: 15:31 22.07.2021)\n© SputnikЛеонид Холод\nЎзбекистон виносининг экспорт салоҳияти жуда юқори, дейди иқтисод фанлари доктори, Россия Қишлоқ хўжалик вазирининг собиқ ўринбосари Леонид Холод.


Finance.uz - “Қишлоқ қурилиш банк” делегацияси БААда бўлиб қайтди\n“Қишлоқ қурилиш банк” делегацияси БААда бўлиб қайтди\nАТБ “Қишлоқ қурилиш банк” делегацияси Бирлашган Араб Амирлигида хорижий сафарда бўлиб қайтди. Банк вакиллари сафар давомида мазкур мамлакатнинг йирик банкларидан бири – “MASHREQ” банки раҳбарияти билан учрашди. Учрашувда ўзаро манфаатли ҳамкорлик ўрнатиш ва ҳамкорликнинг истиқболли йўналишлари ҳақида фикр алмашилди.\nШунингдек, АТБ “Қишлоқ қурилиш банк”нинг Ўзбекистон молия бозоридаги ўрни, кейинги йилларда эришилаётган иқтисодий кўрсаткичлар ва банкнинг халқаро ҳамкорлик йўналишидаги фаолияти ҳақида маълумот берилди.\n“MASHREQ” банки вакиллари АТБ “Қишлоқ қурилиш банк” фаолиятига қизиқишни қайд этиб, келгусида ҳамкорлик қилишдан манфаатдор эканликларини билдиришди. Жумладан, банкнинг Ижрочи вице-президенти Ражив Гоэл (Rajeev Goel) ва Катта вице-президент Андреас Мелетиу (Andreas Meletiou) “MASHREQ” банкининг Ўзбекистондаги банк хизматлари бозорига доир келгусидаги режалари ҳақида тўхталди. Бу режаларнинг узвий қисми сифатида АТБ “Қишлоқ қурилиш банк”га синдициялашган кредит жалб қилиш имконияти кўриб чиқилаётганлиги қайд этилди.\nУчрашув якунида банклар ўртасида молиявий ҳамкорлик бўйича Дастлабки келишув битими имзолашга келишиб олинди.\nБанк делегацияси аъзолари ҳозирда бўлиб ўтаётган “Дубай Экспо-2020” халқаро кўргазмаси билан ҳам танишдилар. Айни вақтда дунёдаги энг йирик ҳисобланган мазкур кўргазма коронавирус пандемияси сабабли 2020 йилдан жорий йилга қолдирилган эди.\nКўргазма расман 2021 йил 1 октябрдан очилди. Ундан дунёнинг 100дан ортиқ давлатлари павильонлари ўрин олган. Хусусан, Ўзбекистон Республикаси Миллий павильони ҳам жойлаштирилган.\n“Қишлоқ қурилиш банк” вакиллари мамлакатимизнинг Миллий павильони фаолияти билан яқиндан танишди. Павильонимиз “Ўтмиш.Бугун.Келажак” концепцияси асосида, ўзига хос миллий дизайнда қурилган. Ташриф буюрувчилар унда Ватанимизнинг бой ўтмиши, буюк алломаларимизнинг жаҳон тамаддунига қўшган ҳиссаси, янги Ўзбекистоннинг замонавий тараққиёт йўналишлари ва истиқболда кўзланаётган улкан мақсадлар ҳақида маълумотга эга бўладилар.\nБанк ходимлари қатор давлатларнинг “Дубай Экспо-2020” халқаро кўргазмасидаги павильонларида ҳам бўлиб, улардан ўрин олган замонавий ёндошувлар, инновацион ғоялар ва технологиялар билан танишдилар.


Friday, 22 June 2018 17:32\nБир гуруҳ одамларнинг тахт, ҳокимият илинжидаги, ўз манфаат ва интилишларини қондиришга мўлжалланган инқилоби қандай чиройли сўзлар билан, ялтироқ қоғозлар билан ўраб-чирмалмасин, миллионлаб одамларнинг осуда, бир маромдаги ҳаётини остин-устун қилиб юборади. Кечаги қадриятларни бугун йўққа чиқаради. Қийинчилик ва қурбонлар эвазига янги тартибларни жорий этишга ҳаракат қилади.\nЗиёли инқилобдан олдинги ҳаётни элас-элас эслайди. Бой-камбағал деган гаплар бўлгувчи эди. Бироқ инқилобдан кейинги шўролар давридагидай зиқна ва очкўз бойларнию ночор ва ғариб камбағалларни кам учратган. Мартаба зинапояларининг энг қуйисида турувчи чоракорнинг ҳаёти шўро давридаги баъзи деҳқоннинг ҳаётидан тузукроқ эди, шекилли. Чунки чоракор ўз номи билан ўзи етиштирган ҳосилнинг чорак қисмига эга бўларди, хоҳласа, сотарди, хоҳласа, ўзи еярди.\nХалқ ўтмишда саводсиз ўтган, деган гапларни эшитса, ҳозир ҳам тепа сочи тикка бўлиб кетади. Минг-минг мадрасаю мактабларда халқнинг боласи ўқимай, меҳмонлар келиб, таҳсил кўрибдими? Ўтмишдаги алломалар, фозиллар, шоирлар даражасида нега ҳозир даҳолар чиқмаяпти? Дадаси айтарди: “Ислом оламига устун бўлиб турган олти олимнинг беш нафари бизнинг Туркистондан. Бу юртнинг ерини қаттиқроқ тепиб ҳам бўлмайди, ўғлим”. Қани энди улар?\nЎшандоқ буюк алломаларни берган халқ ўзга юртда бўлган инқилобга эргашиб қай аҳволга тушди? Икки бора ёзувини ўзгартирди. Ўтмиш авлодлар қолдирган бебаҳо меросларни талон-тарож қилди. Қолганларига тиши ўтмай, хоналарга қулфлаб, эшик тагига пойлоқчилар қўйдирди.\nҒанимларнинг ҳийлаю найрангларига лаққа учиб, ўзининг энг иқтидорли фарзандларини душманга чиқарди. Бирини қаматди, бирини оттирди, бирини соясидан ҳам ҳуркадиган, йўтал эшитса, чўчийдиган қилиб қўйди. Пихи қайрилган, юзида табассуму, қўйнида оғу яширган маккор устозларнинг алдовига учиб, замини қўйнидаги барча бойликларини совурди. Яхши кўриниш учун уммонларини қуритиб, боғ-роғларини пайҳон қилиб, пахта экди. Эвазига бир ҳовуч танга олса ҳам, қуллуқ қилди, ялтоқланди, миннатдор бўлди. Ана шу мўлтонилиги эвазига узоқ вақт зулм, истибдод, хўрлик ва зорлик азобини чекишга мажбур бўлди.\nБир вақтлар хотини шаънига айтилган бир оғиз шалоқ сўз учун кечгача бўғишган ва пичоқлашган чапани халқнинг айрим авлодлари бугун аҳли-аёлини кўчага, бозорга ҳайдаб, хотиржам уйқуга кетадиган ҳамиятсиз, даюс бўлиб қолди. Бир замонлар бир дона товуқ ўғирлаган кишини тошбўрон қилган халқ бугун юртига, тилига, динига, тарихига чанг солаётган босқинчиларга лом-мим демайдиган бўлиб қолди.\nШунинг учун Зиёли ҳаётни ўзгартирамиз, турмушни яхшилаймиз, деб елиб-югурганларга кўпда хайрихоҳ бўлавермайди. Чунки ана шундай кишиларнинг ўндан тўққизи бирор манфаат йўлида, амал ёки мартаба учун жон куйдираётганини ички бир туйғу билан сезиб туради. Халқ бахти учун чинакамига жон фидо қилувчи, эвазига ҳеч қандай илинжи, тамаъи бўлмаган битта-яримтаси чиқиб қолса, энг аввало, халқнинг ўзи бадном қилади, ундан юз ўгиради. Чунки у кўпчиликка ўхшамайди, оммадан ажралиб туради-да! Оломондан фарқлансанг, сени албатта четга суриб ташлайди. Жоҳиллар жамоасининг қонунияти шундай!\nЗиёли шу қисқагина, саксон йилдан ошиқроқ фурсат ичида кимларни кўрмади, кимлар билан рўбарў бўлиб, мулоқот қилмади. Қанчалаб чақалоқларнинг туғилганигаю қанчалаб одамларнинг омонатини топшириб, ер остига кирганига гувоҳ бўлмади. Аммо “ҳаёт ва ўлим” деган тушунчаларнинг тагига етолмади, сирини очолмади.\nМана, кимдир ўзига ато этилган умрни Аллоҳ буюрганидай яшаб ўтди. Ўзи яхши тарбия олди. Болаларини ҳам солиҳ инсонлар қилиб тарбиялади. Аллоҳнинг буюрганларини сўзсиз бажарди. Эртанги кунидан, охиратидаги ажр-мукофотларидан умидвор бўлиб яшади. Ҳалол касб билан ризқ излади. Ибодатини канда қилмади. Ўзганинг ҳаққини емади. Хушахлоқ бўлди. Ҳар бир куни учун, эришган ҳар бир нарсаси учун, ризқ ва неъматлар учун Аллоҳга тинмай шукрона айтди. У охиратидан ва оқибатидан хотиржам жон таслим қилади. Чунки Аллоҳнинг бу дунёдаги имтиҳонидан яхши ўтганига, ҳаётини солиҳ амаллар билан безаганига ишониб яшади ва ишониб фоний дунё билан видолашмоқда.\nЯна шундай одам бор: умрини гуноҳ, фаҳш ишлар билан бесамар ўтказган. Аллоҳни, Унинг буюрганларини унутган. Ибодатни тарк этган. Ҳаётини залолатда ўтказган. Умрининг ниҳоясида ҳам тавба-тазарру ҳақида ўйламайди. Ўзини оғир жазо, аламли азоблар кутаётганини англаб етганида ҳам кўзи очилмайди. Аллоҳга исён қилаверади. Унинг солиҳ бандаларини кўролмайди. Аламидан улардан ўч олишга тиришади. У «Ўлиб кетсам, танам тупроққа қоришиб, йўқ бўлиб кетади, ҳисоб-китобдан қутулиб қоламан», дея ўзини қанчалар овутмасин, барибир Яратганнинг жазосидан омонда қолмайди.\nЗиёли кейинги йигирма йил ичида ўлимни жуда кўп эслайдиган бўлиб қолди. Кунига юз марталаб ўлим билан юзма-юз бўлади. Вужуди титраб-қақшаб, «минг ўлиб, минг тирилади».\nЎлим ҳақлигини фақат Зиёли эмас, ҳамма билади. Ундан на яхши, на ёмон, на олим, на жоҳил, на пайғамбар, на уммат, на бой, на камбағал, на ҳукмдор, на фуқаро, на диндор, на даҳрий, на катта, на кичик, на соғ, на бемор, на бақувват, на нимжон, хуллас, ҳеч ким қочиб қутула олмаган. Аллоҳ: «Ҳар бир жон (нафс эгаси) ўлим шарбатини тотгувчидир», деб ваъда қилган. Одамзод қандай ҳийла қилмасин, қаерга беркинмасин, оҳ-фарёдлар чекмасин, ажал фариштасининг қўлидан қочиб қутулолмайди. Чунки Парвардигорнинг амри шу, ҳукми шу!\nҲатто Пайғамбар алайҳиссаломдай Аллоҳнинг суюкли ҳабиби ва расули ҳам ўлимни кўп эслаган эканлар. Зиёли Расулуллоҳнинг шундай деганларини ўқиган эди: «Аллоҳга қасамёд этаманки, кўзларимни очсам, ўлим кўринади, юмганимда ҳам ўлим кўринади ёки оғзимга бир луқма солсам, бўғзимда қолади. Эй одам фарзандлари, ҳайратланманг. Аллоҳга қасамки, ўлим муқаррар келади».\nЗиёли ўлимини кўпдан буён кутади. Ҳар оқшом уйқуга ётиш олдидан калимасини келтиради. Гуноҳлари мағфиратини сўраб, Аллоҳга узоқ ёлборади. Кейин «Мабодо ўлиб қолсам, ғассол қийналмасин», деган хаёлда оёқларини бир-бирига теккизиб, борича чўзади, қўлларини ёнига қўяди. Ҳаттоки, иягимни боғлашда қўшнилар шошиб қолмасин, деб чит белбоғини тахлаб кўринарли жойга қўяди. Кафанлиги ҳам шундоққина кўрпача йиғилган тахмонда, гоҳида Зиёли уни қўлга олиб, бир-икки силкитади, чангини қоққан бўлади.\nЗиёли бу дунёда қиладиганини қилиб бўлди. Аллоҳ берган умрни ўз билганича яшаб ўтди. Савобини билмайдию, гуноҳи етарли. Аммо қанча уйқусиз тунларда Холиқига ёлбориб, тавба-тазарру қилгани, дарё-дарё кўз ёши оқизгани эсига тушиб, қалби таскин топади. «Аллоҳим гуноҳларимни албатта кечирган», деган қатъий ишонч армонли дилига тасалли беради. Хотирини жам қилади. Ўлим қўрқуви чангдай тўзиб кетади. Қалбида ажиб бир интиқлик, интизорлик билан ўлимни кутади. Тезроқ жаноби Ҳаққа қовушмоғини ўйлаб энтикади, ҳаяжонга тушади...\nЗиёли “Мана, бир ёшга улғайдик”, деб бир-бирларини қутлаб юрган маҳалладошларини кўриб энсаси қотади: “Хўп, бир йилни олов қоғозни ямлаб, йўқ қилгани каби йўқотибсан. Уни не эзгу, солиҳ амал ила безадинг? Қайси ишинг билан Аллоҳнинг розилигини топдинг? Ўзингга берилган беҳисоб неъматлар, уй-жой, кийим-таомлар, ширин фарзандлар учун Хожангга шукрона айтолдингми, ҳаққини адо этолдингми?\nЙилларни-ку қўятурайлик, уйқуга ётиш олдидан “Бугунги кунимни қандай ўтказдим?” деб ўзимиздан сўрашга ҳам эринамиз. Бугун эзгулик қасрига битта ғишт қўя олдикми? Ота-онамизнинг дуосига мушарраф бўлдикми? Битта кўнгли синиқ ғарибга тасалли беролдикми? Бир муҳтож кишининг ҳожатини чиқардикми? Фарзандимизни, яқинимизни солиҳ амалга даъват қилолдикми?”\nАммо Зиёли шунга аминки, бу саволлар кўпчиликнинг эсига ҳам келмайди. Шиддаткор ҳаётнинг пўртаналарида сузаётган одамлар бу ҳақда ўйлаб кўришга ҳам эринадилар. Онда-сонда кўзлари “ярқ” этиб очилиб қолса ҳам, дарров бу “нохуш” саволларни миядан қувишга уринадилар. Чунки ҳамма “ширин” дунёнинг лаззат-оромларига кўмилган. Гўё одамзод фоний оламда мангу яшаб қоладигандай хотиржам. Гўёки ўзига берилган неъматлар осмондан ёғилаётгандай кўнгли тўқ. Гўёки бу ҳаёт фақат мазза қилишга бериб қўйилгандай, эртасини ўйламайди.\nЙўқ, намозсиз азон билан азонсиз намознинг ораси жуда яқин. Бақо дунёсидан фано оламига Тақдир камонидан отилган Ажал ўқи Одам болаларига битта-битта келиб санчиляпти. Зиёли ҳам ана шу қисматни кутиб яшаяпти. Бугун ана шу ўқ уни ҳам нишонга оляпти. Гап фақат умрни қандоқ ўтказганида, амаллар сандиғини қандай “сеп” билан тўлдирганида қолди...\nMore in this category: « Қиёмат куни аниқ бўлдими? Сувни асра, ҳаётингни сақла »


British American Tobacco Uzbekistan - Компанияда стажировка\n«БАТ Узбекистан» олий ўқув юртларининг 3-4 курс талабаларига компанияда ишлаб чиқариш амалиётини ўтиш имкониятини яратади. Амалиёт дастури Ўзбекистоннинг учта шаҳрида: Тошкент, Самарқанд, Ургутда ўтказилади.\nКомпания олий ўқув юртларида турли мутахассисликлар бўйича таҳсил олаётган талабаларга амалиётни компанияда ўтишни таклиф қилади. Техника ва қишлоқ хўжалиги йўналишида тахсил олаётган талабаларга эса мазкур соҳаларда мутахассислар тайёрлаш дастурида – Ишлаб чиқариш ва тамакичилик соҳасида талабаларни ривожлантириш дастурида иштирок этишни таклиф этади.\nАмалиёт 2-4 ойга мўлжалланган ва ҳар йили ўтказилади. Амалиётдан ўтиш жараёнида қуйидаги имкониятларга эга бўласиз:\nйирик халқаро компанияларда ишларни ташкил этиш;\nкелажакда қайси йўналишни танлаш кераклигини аниқлаш;\nкелажакда хизматда поғоналарида кўтарилиш учун фойдали касбий кўникмаларни эгаллаш;\nкўп миллатли жамоада ишлаш тажрибасини эгаллаш;\nназарий билимларни аниқ вазифаларни ҳал этиш учун қўллаш;\nкомпания менеджерларидан иш натижаларини холисона баҳосини олиш.\nКелажакда стажерлар Менеджер-Стажерлар дастурида, шунингдек «БАТ Узбекистан»да мавжуд Бўш ўринлар бўйича танловда қатнашиш имкониятига эга бўладилар.\nКомпания бўлимлари ҳакида ма'лумот билан "Бизнинг бўлимларимиз" саҳифасида танишишингиз мумкин.\nИштирок этиш учун буюртма бериш жараёни тўғрисида батафсил маълумотларни олиш учун «Танлов жараёни» бўлимига қаранг


"Ичкарида"ги Эйлам — Дамла Жолбай » Ўзбекистон янгиликлари – Zamin.uz\n16 февраль 2018, 11:55\n“Ичкарида” номли турк сериали кўпчиликнинг кўнглидан жой олиб улгурди. Шундай экан сериалда роль ижро этган актёрларининг ҳаёти ҳам кўпчиликни қизиқтириши табиий. Cериалнинг бош қаҳрамонлари билан таништирган эдик. Бугун ҳам ушбу сериалда роль ижро этган бошқа актёрлар билан таништиришда давом этамиз.\nДамла Жолбай — 1993 йил 14 январь куни Измирда туғилган. “У санъатга болаликдан қизиқади. Мактабда ўтказиладиган барча тадбирларда фаол эди. Саҳналаштириладиган спектаклларда асосан бош ролларини ижро этарди” , -дейди Дамланинг онаси Жолбай хоним. Улғайгач у ҳеч иккиланмай Докуз Эйлул номидаги университетининг тасвирий санъат бўлимига ўқишга кирди. Актриса шу йўналиш бўйича магистратурани ҳам тамомлаган.\nКинога илк қадам\n“Ҳаётдаги ҳеч нарса шунчаки содир бўлмаслигига бир неча бор амин бўлганман. Масалан, мен оддий томошабин сифатида телевидениега бориб бу оламга боғланиб қолганман” дейди актрисанинг ўзи. Гап шундаки, у университетнинг иккинчи босқичида, телешоуда иштирок этиб, таниқли режиссёр назарига тушган.\nАктриса ўзининг биринчи ролини “Нопок пуллар ва ишқ” сериалида иккинчи даражали Демет ролини гавдалантирган. 2015 йил эса “Ҳаёт мўъжизаларга бой” сериалининг бош ролига таклиф этишади. Айнан шу сериалда Инжи ролини ижро этиб, актриса анча тилга тушганини интервьюларида кўп бора тилга олади. “Инжи менга ҳақиқий машҳурликни берган. Ҳаётдаги характеримга мос бўлган ролни ўзим ҳам мароқ билан ижро этанман, бу эса экранларда сезилган” дейди у. 2016 йилда эса у навбатдаги муваффақиятли шартномани имзолади. Дамла “Ичкарида” сериалидаги Эйлам роли билан бошқа давлатлардан ҳам мухлислар орттирди. Дамла сериалда актёр Арас Булут Ийнемлининг севгилиси ролини ўйнаган. Айтиб ўтиш жоизки, “Ичкарида” сериали 2016 йилнинг энг рейтинги баланд сериалларидан бири ҳисобланади.\nЯнгиликлар » Маданият » "Ичкарида"ги Эйлам — Дамла Жолбай\n11:34 "Ичкарида"ги Малак — Бенсу Сорал\n14:33 “Кўсем” сериали ҳақида сиз билиб-билмаган маълумотлар\n13:49 Тошкентлик қиз Marvel’нинг янги сериалида роль ижро этади


Навоий учун. Вадуд Маҳмуд\nНавоийни танимағон бир ўзбек бўлмаса керак. Эскиларимиз ва эски мактабларимиз ғазаллари билан, янгиларимиз ва янги мактабларимиз суратлари ва шахсияти билан танишдирлар.\nНавоий 844 ҳижрийда туғилиб, 906 да дунёдан ўткан буюк турк адибидир. Унинг ўттиздан ортиқ асарлари бор. Машҳурлари: Тўрт девони—ғазаллари, беш маснавийси, «Муҳокамат ул-луғатайн», «Мажолис ун-нафоис», «Лисон ут-тайр», «Тарихи ажам», «Мезон ул-авзон», «Адвори мусиқа», «Маҳбуб ул-қулуб», «Ақоиди манзума», «Рисолаи муаммо», «Вақфия», «Муншаот», «Хамсат ул-мутаҳаййирин», «Насойим ул-муҳаббат»дир.\nНавоий турк тилини тиргизган ва чиғатой адабиёти деган бир адабий мактабнинг бу кунгача яшамоғиға сабаб бўлғон бир кишидир. Шунинг учун уни танимоқ, уни тақдир этмоқ бутун турклар учун бир вазифадир. Мана шу ҳолни назарга олиб, бу кун турк дунёсининг ҳар ерида — Туркияда, Озарбойжонда ва бизда (Ўзбекистонда) уни эслаб йиллик тўйини ўтказмак истайдирлар.\nБалки 1926 йил феврал ойининг бошида бўладурғон «Туркистон қурултойи» турк дунёсининг буюк шоири ва тил мутахассиси Навоийнинг 500 йиллигига тўғри келиб қолғонидан Бакуда катта бир тантана берилса керак. Турк олимларидан Кўпрулузода Фуод ва Чўбонзода ўртоқлар бу тўғрида фикрларини ёзиб ўтдилар. Ўзбекистонда ҳам бу юбилей феврал сўнгларида, март бошларида ўтказилса керак; бунинг учун катта ҳозирлик кўрилмоқдадир. Бошлаб, унинг тўрт асари айнича босиладир, мукаммал таржимаи ҳоли ва унга бағишлаб бир мажмуа чиқариладир. Шу ишларнинг ҳозирликларини кўрмак учун маориф комиссари ўртоқ Ризоев раислиги билан бир комиссия тузилган ва ўттиз минг сўмлик бир исмета топширилғондир.\nАгар марказ ижроқўми ва комиссарлар шўроси бу пулни тахсис қилсалар, комиссиянинг плани тезда амалга оша оладир.\nАлишер Навоий таваллудининг беш юз йиллиги муносабати билан ёзилган ушбу «Навоий учун» деган мақола «Ер юзи» журналининг 1925 йил 3-сонида босилиб чиққан.


Ӯзбекистон, 01 Апрель 2019\nЎзбекистон президенти Шавкат Мирзиёев "қарсаклар, баландпарвоз гапларга чек қўйиб, ҳар бир хонадон, шахс билан манзилли, алоҳида-алоҳида ишлаш зарур", деб таъкидлади.\nМХДҚ: Чегарачи ҚРга келган хорижликларни қонунга зид равишда рўйхатдан ўтказган\nҚирғизистон Миллий хавфсизлик Давлат қўмитаси баёнот бериб ҚР ҳудудлари орқали хорижлик фуқароларни транзит ўтказиш канали фош этилганини маълум қилди.\nОлмаота аэропорти «Туркменховаёллари»ни юк ташиш қоидаларини бузганликда айблади\nFacebook ижтимоий тармоғида намойиш этилган видеодан сўнг Олмаота Халқаро аэропорти баёнот билан чиқди. Видеода Ашхободдан келган самолёт юклари махсус юк лентасига сиғмаётгани ва юкларнинг ўзаро қалашиб кетгани акс этган эди.\nТожикистон Ёзувчилар уюшмаси шоир Зафар Сўфини сафларидан чиқарди\nТожикистон Ёзувчилар уюшмаси шоир, «Озодагон» медиа-холдинги асосчиси Зафар Сўфини «уюшма фаолиятидан узоқлашиб қолгани ва қарашлари жамоатчилик мавқеига мос келмагани боис» ўз сафларидан чиқарди. Шоир “бу фожиа эмаслигини, аммо бу адолатсизлик эканлиги” юзасидан баёнот берди.\nҚозоғистон пойтахтида «Настоящее Время» телеканали журналисти Светлана Глушкова иши бўйича маъмурий суд жараёни бошланди. Ҳуқуқ ҳимоячилари ва кенг жамоатчилик бу ишни ҳукумат томонидан журналистнинг ишига тўсқинлик қилиш сифатида баҳоламоқда.\nËмғир ёғиб Самарқанд кўчаларини сув босди (тўплам)\n28 март куни Қорақалпоғистоннинг Хўжайли туман, Саршунгул қишлоғида уч гўдак ва улар онасининг жасадлари қудуқдан топилди. Бахтсиз ҳодиса бўлганми ёки оилавий суицидми - ҳозирча маълум эмас. .\nБир йил давомида Россиядан Тожикистонга 966 та "Юк-200" олиб келинди\nЎтган йили Россиядан Тожикистонга асосан меҳнат мигрантлари бўлмиш тожикистонликларнинг жасади солинган 966 та «Юк -200» олиб келинган.\nТожикистон судлари вояга етмаган 2,5 минг нафар қизнинг турмушга чиқишига рухсат берди\nЎтган йили Тожикистон судлари 2,5 минг нафар вояга етмаган қизлар билан никоҳ тузилишига рухсат берди.\nҚозоғистон ғарбидаги Уил дарёсида 5 тоннага яқин балиқ нобуд бўлди (видео)\nҚозоғистон энергетика вазирлигининг дастлабки маълумотларига қараганда, Уил дарёсининг Отирау вилояти ҳудудларидан оқиб ўтадиган қисмида беш тоннага яқин балиқ нобуд бўлди. Қишлоқ хўжалик вазирлиги балиқларнинг нобуд бўлишига сувнинг юқори қисмида кислород етишмаслиги сабаб бўлганини айтмоқда.


Талабанинг маънавий олами - Уч илдиз\nТалабанинг маънавий олами\nКелгусида бахтли инсон бўлиб камолга етишни истаган талаба ҳозирданоқ ҳаётга катта-катта учта маънавий илдиз отмоғи лозим.\nБу илдизларнинг биринчиси – ҳақиқий Инсон бўлиш! Иккинчиси – етук кадр ва чинакам мутахассис бўлиб етишиш! Учинчиси – келгусида бахтли оила қуриш учун муносиб умр йўлдошини танлаш ва чин севгисига эришиш! Бу улуғвор ғоялар атоқли адиб Пиримқул Қодировнинг “Уч илдиз” романида ғоят қизиқарли ва таъсирчан бир тарзда ифода этилган.\nЮртимиз мустақилликка эришганидан буён ёшларга бўлган эътибор давлат сиёсати даражасига кўтарилди. Буни биргина Ўзбекистон Республикасининг “Ёшларга оид давлат сиёсати тўғрисида”ги Қонуни мисолида ҳам кўриш мумкин. Мазкур қонунда белгилаб қўйилганидек, “ёшларга оид давлат сиёсати — давлат томонидан амалга ошириладиган ҳамда ёшларни ижтимоий жиҳатдан шакллантириш ва уларнинг интеллектуал, ижодий ва бошқа йўналишдаги салоҳиятини камол топтириш учун шарт-шароитлар яратилишини назарда тутадиган ижтимоий-иқтисодий, ташкилий ва ҳуқуқий чора-тадбирлар тизими”дир.\nМатематика факультети 1-босқич талабалари билан ўтказилган суҳбатларда ЎзМУ Мураббийлар кенгаши раиси Аброр Хидиров ва Ахборот хизмати раҳбари Тўлқин Эшбек бу мавзуда атрофлича сўз юритдилар.\nДарҳақиқат, камолга етаётган ҳар бир йигит-қиз билимли, ўқимишли ва етук инсон бўлиб вояга етмоғи лозим. Бунинг учун улар фанларга оид адабиётлар билан бир қаторда бадиий асарлар, газета-журналларни ҳам муттасил мутолаа қилиб боришлари мақсадга мувофиқдир.\nТалаба кийиниш маданияти, одоби билан ҳам бошқа тенгқурларига намуна кўрсатиб юриши лозим.\nКундалик муҳим ахборотлардан хабардор бўлиб юриш бўлғуси зиёлилар учун қанчалик муҳим аҳамият касб этишини изоҳлашга ҳожат йўқ. Бу борада талабаларга қулайлик яратиш мақсадида Миллий университетимизнинг nuuz.uz ва талабаларнинг эркин минбарига айланган uchildiz.uz сайтларида мунтазам ёритиб борилаётган “Ахборот соатлари” рукни остидаги хабар ҳамда мақолаларни ўқиб бориш тавсия этилади.\n– Мен талабаларга дарсни бошлашдан аввал ҳар гал маънавият, одоб-ахлоқ ҳақида сўз юритаман,– дейди атоқли олим, Кимё факультети профессори Туйғун Бобоев.– Дунёга довруқ солган буюк алломаларимиз қандай кашфиётлар қилишидан қатъи назар аввало маънавий етук инсонлар бўлганларини жуда яхши биламиз. Демоқчиманки, ҳар бир мураббийнинг дарси аввало маънавиятдан бошланиши мақсадга мувофиқдир.\nNext story Ўзбекистон Республикаси Президентлигига номзодлар кўрсатилмоқда\nPrevious story Адабиёт ва маънавият зиёси


Ўзбекистон халқ артисти Мирза Азизов вафот этди. У коронавирусга чалиниб, Зангиотадаги шифохонага ётқизилганди\nЎзбекистон халқ артисти Мирза Азизов 15 апрел куни 58 ёшида вафот этди. Бу ҳақда Маданият вазирлиги хабар бермоқда.\nМанба маълумотларига кўра, у коронавирусга чалиниб, сўнгги кунларда Зангиотадаги шифохонада даволанаётганди.\n1999 йили Ўзбекистонда хизмат кўрсатган артист, 2015 йили Ўзбекистон халқ артисти фахрий унвонлари билан мукофотланган.\nМирза Азизов мусиқали театр актёри сифатида «Юсуф ва Зулайҳо»да Фиръавн, «Фарҳод ва Ширин»да Баҳром, «Нодирабегим» мусиқали драмасида Мадалихон, «Алпомишнинг қайтиши» спектаклида Алпомиш образлари орқали томошабинлар меҳрини қозонган эди.\nМирза Азизов режиссёрлик санъатида ҳам ўз маҳоратини намоён қилиб, ғоявий-бадиий жиҳатдан етук спектакллар саҳналаштирган. Унинг «Тўда» спектакли 2005 йилда Қоҳира шаҳрида ўтказилган XVII Халқаро экспериментал театрлар фестивалида 94 мамлакат ичидан лауреат бўлган.\nУ кўплаб фильмларда етакчи ролларни ўйнаган. Жумладан, «Кўнгил кўчалари» сериалида Санжар, «Остона»да майор Мўминов, «Имом Бухорий»да ҳабаш, «Гулхан атрофидагилар»да Ҳазрат Қораевич каби роллари орқали миллий сериалларда ҳамда «Муҳаббат синовлари» фильмида Азиз Мирзаевич, «Тубанлик»да Турғун ҳожи, «Марғиёна»да темирчи, «Мурувват»да Қодир, «Муҳаббатимсан»да Шуҳратхўжа, «Гумроҳлар»да Мирза Маҳмудов, «Новда»да бош врач сингари 50дан зиёд киноларда асосий ролларни ижро этиб, халқ дилидан жой олганди.\nKun.uz марҳумнинг яқинларига таъзия изҳор қилади.\nМирза Азизов халқаро мутахассислар тавсиялари бўйича даволанган — Зангиотадаги шифокорлар марҳум актёр билан боғлиқ вазиятга изоҳ беришди


Эдвард Сноуденни қўллаб-қувватлайлик! « Ўзбекистон Халқ Ҳаракати\nЭдвард Сноуденни қўллаб-қувватлайлик!\n25 June 2013 - 4:34\nКомпютер бўйича мутахассис Эдвард Сноуденга доир қисқача маълумот. У 1983 йил 21 июнда АҚШнинг Шимолий Каролина штатида туғилган. 2003 йилдан бошлаб қисқа муддат АҚШ қуролли кучларида хизмат қилди. У ҳарбий ўқув машқларида иккала оёғини синдиргач армиядан истеъфога чиқарилди. Ҳарбий хизматдан кейин 2003-2011 йилларда у Марказий разведка бошқармаси (МРБ) ва ўта махфий Миллий хавфсизлик агентлиги (МХА)да хизмат қилди.\nСноуден Англиянинг «Гардиан» (The Guardian) газетаси журналисти Глен Гринвальд (Glenn Greenwald) ва АҚШ пойтахтида чоп этиладиган «Вашингтон Пост» (Washington Post) газетаси публицисти Бартон Геллман (Barton Gellman) билан 2013 йил январидан бошлаб алоқа қилди. У 2013 йил май ойининг иккинчи ярмида Гринвальд и Геллманга махфий PRISM дастурига доир муҳим маълумотларни берди.\nPRISM дастури ёрдамида АҚШ махсус хизматлари миллионлаб америкалик ва хориж фуқароларининг телефон ҳамда Интернет орқали суҳбатларини оммавий назорат қилишарди. Сноуден бу дастурга қўшимча равишда суднинг 2013 йил 25 апрелдаги махфий қарори нусхасини ҳам журналистларга берди. Бу қарорга асосан АҚШнинг энг йирик уяли алоқа (телефон компанияси) бўлмиш Verizon ҳар куни Миллий хавфсизлик агентлигига АҚШ бўйича, шунингдек АҚШ ва бошқа мамлакатларга қилинган барча телефон қўнғироқлари ҳақидаги маълумотларни бериши талаб қилинганди. Бу маълумот туркумига чақирувчи ва олувчи абонент телефон рақами, телефон IMEI си, суҳбат бўлган вақти ва давомийлиги, чақирувчининг жойлашган жойи албатта кўрсатилиши керак эди.\n«Вашингтон Пост» (Washington Post) газетаси ҳисоб-китобларига кўра 2010 йилда Миллий хавфсизлик агентлиги (МХА)нинг маълумот тўплаш тизими (жумладан PRISM) 1,7 миллиардга яқин телефон суҳбатлари ва электрон ёзишмаларини тутишган ва ёзиб олишган (PRISM (программа разведки). – (wikipedia.org).\nЯқингинада Эдвард Сноуден Booz Allen Hamilton кампанияси идорасида ишлаб йилига 200 минг доллар ойлик оларди ва Гавай оролларидан бирида катта уйни ижарага олиб севгилиси билан бирга яшарди.\nСноуден 2013 йил 20 май куни Гонконгга жўнаб кетди. У барча бойликлари ва ўз ҳаётини хавф остига қўйиб ушбу ўта махфий маълумотларни ошкор қилди. 2013 йил 6 июн куни «Вашингтон Пост» ва «Гардиан» газеталари PRISM дастурини фош этувчи мақолаларни чоп этди. (wikipedia.org )\nАҚШ Федерал прокуратураси 2013 йил 21 июн куни Эдвард Сноуденга қарши маммлакат мудофаасига доир махфий маълумотларни ноқонуний равишда ошкор қилиш, разведкага доир махфий маълумотларни ошкор қилиш ва ҳукумат мулкини ўзлаштириш каби айбловларни эълон қилди. (http://news.mail.ru/politics/13606789/?frommail=1)\nВашингтон Гонкондан Сноуденни ҳибсга олишни сўраган. Эдвард Сноуден Лотин Америкасидаги Эквадор давлати раҳбариятидан сиёсий бошпана сўради. Эквадор раҳбарияти рози бўлди.\nЭдвард Сноуден 2013 йил 23 июн куни Гонкондан Москвага келди. У ердан Куба пойтахти Гавана орқали Эквадорга етиб боради. У бугун йўлдадир.\nМен АҚШда 2010 йил 21 январдан бери яшамоқдаман. Махсус хизматлар биринчи келган кундан бошлаб турли хил кузатув ва провокациялар уюштиришди ва ҳали ҳам давом эттирмоқда. Мен бу ҳақда 14 та таҳлилий мақолаларни сайтларда чоп эттирдим. Лекин натижа ўзгармаётир. Эдвард Сноуден фош этган АҚШ махсус хизматлари фаолиятига доир махфий ҳужжатлар миллионлаб фуқаролар, жумладан менинг ҳам, фаолиятимиз ва ҳаётимиз доимий кузатув остида эканлиги, айримларига қарши турли тазйиқлар қўлланиши оддий ҳол эканлигини кўрсатмоқда.\nЭдвард Сноуденни ҳимоя қилиш кампанияси доирасида https://secure.avaaz.org/ru/stop_prism_global/?trFKieb сайтида АҚШ Президенти Барак Обама номига Мурожаат 2013 йил 12 июн куни эълон қилинди ва Мурожжатга имзо тўплаш тадбири олиб борилмоқда.\n2013 йил 24 июн соат 14:40 га қадар 1 миллион 253 мингдан ортиқ фуқаро имзо чекди. (Таққослаш учун: худди шу сайтда – http://www.avaaz.org/ru/petition/Nayti_i_nakazat_ispolniteley_i_zakazchikov_pokusheniya_na_imama_Obidhon_Nazarova/?fzXJWdb&pv=1 Обид қори Назаров ҳимоясига доир петиция чоп этилганди ва унга бор-йўғи 238 киши имзо қўйганди.)\nДунёдаги юздан ортиқ мамлакат фуқаролари ушбу Мурожжатномага имзо чекишди ва чекишмоқда. Лекин бу савоб ишда Ўзбекистон фуқаролари жуда кам қатнашмоқда. Бунинг сабабларидан бири – Мурожаатнома ўзбек тилига ўгирилмаганидир. Мен уни ўзбек тилига ўгириб миллатдошларим эътиборига ҳавола қилмоқдаман.\nМурожаатномани аввал ўзбек, сўнгра рус тилидаги матнини келтирмоқдаман.\nҲурматли миллатдошлар! Американинг мард фарзанди Эдвард Сноуденни қўллаб-қувватлаш учун Мурожаатномага имзо чекайлик. (Мен Мурожаатномага 2013 йил 16 июн куни имзо чекдим)\nАҚШ Президенти Барак Обамага:\nАҚШ ҳукуматининг PRISM дастурини фош этган Эдвард Сноуденга адолатли ва инсоний муносабатда бўлишни, шунингдек унинг иши холис кўрилишини кафолатлашга Сизни ундаймиз. PRISM дастури тарихда ҳукумат томонидан шахсий ҳаёт дахлсизлигини жуда кенг кўламдаги бузишлардан биридир. Биз ушбу дастурдан фойдаланишни дарҳол тўхтатиш ва Эдвард Сноуденни хавфли жиноятчи эмас, балки жамият манфаатлари ҳимояси учун фош этган шахс деб тан олишни талаб қиламиз.\nБу мен учун нега муҳимдир (ихтиёрий)\nЭдвард Сноуденни қўллаб-қувватлайлик\nБизнинг электрон почталар, Skype ва Facebook даги маълумотларни кузатиб бориш бўйича АҚШнинг ҳаддан ташқари режаси ҳақида дунё билиши учун ушбу 29 ёшли америкалик ўз ҳаётини хавф-хатарга қўйди. АҚШ ҳукумати уни жазолашга иштиёқманддир, лекин бизнинг қўллаб-қувватлашимиз билан унинг ишини кўриб чиқиш воқеликка айланади. Эдвардни қўллаб-қувватланг!\nСизнинг электрон почтангиз манзилини киритинг:\nAvaaz.org Сизнинг шахсий маълумотларингиз дахлсизлигини ҳимоя қилади ва Сизни бу ҳамда шунга ўхшаш кампаниялар ҳақида хабардор қилади.\n1,253,072 киши аллақачон имзолади. 1,500,000 киши қўллаб-қувватлашига эришиш учун бизга ёрдам беринг.\n2013 йил 12 июнда қўшилди\nУшбу 29 ёшли таҳлилчи АҚШнинг PRISM номли давлат дастурини дунёга гапириб бериш учун бутун умрини – қизи, иши ва уйини яқинда тикди. Бу дастур ёрдамида ҳукумат бир неча йил давомида электрон почта орқали, Skype мессенжери ва Facebook ижтимоий тармоғидаги бизнинг ёзишмаларимизни, шунингдек бизнинг телефон суҳбатларимизни кузатарди ва сақларди.\nБрэдли Меннин шунга ўхшаш маълумотни Wikileaks сайтига бергач, АҚШ ҳокимияти уни бир кишилик камерага кийимсиз қамашди, қамоқда тутиш шароитларини БМТ «шафқатсиз, хўрлайдиган ва ноинсоний» деб ажрим чиқарганди.\nҲозир ҳокимият ва матбуот ушбу можарога қандай жавоб беришни ҳал қилмоқда. Агар миллионлаб кишилар яқин бир неча кун давомида Эдвардни ҳимоя қилишса, у жамият учун давлат жиноятчиси эмас, балки ахлоқсиз дастурни довюрак фош этувчиси эканлиги, ва АҚШ мулозимлари Эдвард билан эмас, балки ўша дастур билан курашмоғи кераклиги ҳақида кучли хитоб бўлади.\nhttps://secure.avaaz.org/ru/stop_prism_global/?srFKieb (www.secure.avaaz.org/ru/ ).\nЭтот 29-летний американец рискнул своей жизнью, чтобы мир узнал о безумном плане США по отслеживанию нашей электронной почты, сообщений в Skype и Facebook. Правительство США жаждет отомстить ему, но с нашей поддержкой справедливое рассмотрение его дела станет реальностью.\n1,253,072 уже подписали. Помогите нам получить поддержку 1,500,000\nДобавлено 12 Июнь 2013\nP.S. Ушбу Мурожаатномани компютерда теришимга доир қўшимча маълумот. 2013 йил 24 июн (душанба) куни Вашингтон шаҳри марказидаги Мартин Лютер Кинг номли кутубхона соат 12:00 да очилди. Мен кутубхона иккинчи қаватида столлардан бирида лабтопим (компютерим)ни очиб ишлай бошладим.\nСоат 13:10 да кутубхона полиция ходимаси Baones (полициявий кўкрак нишони рақами 204, 45 ёшлардаги аёл) келиб, электр токидан фойдаланишимни тақиқлади. Одатда кутубхона ўқувчилари ўз лабтопини токка улаб фойдаланишади. Мен ходимадан сабабини сўрадим ва ўз гапини қоғозга ёзиб беришни илтимос қилдим. У ёзиб бермади ва ўзи компютерим вилкасини розеткадан узиб кетди.\nШундай қилиб, Эдвард Сноуден ҳимоясига доир Мурожаатноманинг ўзбекча вариантини тайёрлашга ҳам қаршилик кўрсатишди, деб ҳисоблайман. Яхшики, мен фойдаланаётган Тошиба (Toshiba) фирмасининг 800 доллар турадиган лабтопи батарейкаси бор ва у 4 соат электр токисиз ишлай олади. Шу сабабли полиция ходимаси Baones кутубхонада токдан узган бўлишига қарамай Мурожаатномани лабтопимда тердим ва сайтга жўнатмоқдаман.\n2013 йил 24 июн.


Муфлексин – medu.uz – Дорилар ҳақида маълумотлар ўзбек тилида\nHome Йўриқномалар Муфлексин\nПрепаратнинг савдо номи: Муфлексин\nТаъсир этувчи модда (ХПН): тиоколхикозид\nДори шакли: ичга қабул қилиш учун капсулалар, мушак ичига инъекция учун эритма\nфаол модда: 4 мг тиоколхикозид;\nёрдамчи моддалар: лактоза моногидрати, маккажўхори крахмали, магний стеарати, желатин, натрий лаурилсульфат, тозаланган сув.\nёрдамчи моддалар: 16,8 мг натрий хлориди, 2 мл инъекция учун сув.\nКапсулалар: сариқ гранулалар, желатинли рангсиз капсулалар №2\nЭритма: оч-сариқ рангли тиниқ эритма.\nФармакотерапевтик гуруҳи: марказий таъсирга эга бошқа миорелаксантлар.\nМуфлексин – табиий гликозид колхикозидидан олинадиган ярим синтетик мушак релаксантидир. Препарат гамма-аминомой кислотаси (ГАМК) ва глицинергик рецепторларига селектив аффинликни намоён қилади. Ушбу мушак релаксантини фаоллигини исботи орқа мия кўмиги даражасида ГАМК рецепторларини тўғридан тўғри фаоллашувини натижаси деб хисоблаш мумкин. Тиоколхикозидни глициномиметик самарасини нерв тизимининг турли даражаларида, ҳам маҳаллий характерга эга спазмларда, ҳам марказий спастик спазмларда препаратнинг таъсири билан ифодаланади.\nУ кураресимон таъсир кўрсатмайди. Мушаклар фалажини чақирмайди ва нафасни сусайтирмайди. Бундан ташқари препарат кардиоваскуляр тизимга бирон-бир таъсир кўрсатмайди.\nСўрилиши: Муфлексин ичга қабул қилинганда қонда тез тақсимланади, плазмадаги чўққи концентрациясига 15-45 минутдан кейин эришилади.\nПлазмадаги максимал концентрацияси 61 нг/мл ташкил қилади.\nТақсимланиши: Оқсиллар билан боғланиши 13% ни ташкил қилади. Тиоколхикозид альбумин билан боғланади.\nМетаболизм: Ярим чиқарилиш вақти 2,5-5 соат.\nЧиқарилиши: Қабул қилинган дозанинг тахминан 20% ўзгармаган метаболитлар кўринишида сийдик билан, 75-81% меъда-ичак йўллари орқали чиқарилади.\nМуфлексин спастик характерга эга бўлган оғриқларни енгиллаштириш учун қуйидагиларда кўрсатилган:\nУмуртқа поғонасининг дегенератив касалликларида (қийшайишида, умутрқа поғонасининг статик касалликларида)\nТравматологик ва неврологик касалликларда\nБўғимлардаги операциялардан кейинги реабилитация вақтида.\nМуфлексин капсулалари: ўткир мушак оғриқларида – 1 капсуладан кунига 2 марта овқатдан кейин стакан сув билан ичиш керак. Даволаш курси 5-7 кун.\nМуфлексин ампулалари: 4 мг дан мушак ичига кунига 2 марта буюрилади.\nТавсия этиладиган даволаш курси 3-5 кун. Зарур бўлганда даволашни препаратни перорал қабул қилиш билан давом эттириш мумкин.\nФизио даволаш муолажаларини ўтказишда Муфлексинни миорелаксация қилувчи самарасини кучайтириш учун муолажадан 1-2 соат олдин буюрилади.\nКам ҳолларда: тери тошмаси, шиш, аллергик ва аллергиядан кейинги реакциялар (аллергик васкулит), гастралгия, диарея, гипотензия, таъсирчанлик ва уйқучанлик (мушак ичига юборилганда) кузатилиши мумкин.\nДиарея пайдо бўлганда дозани кунига бир капсулагача камайтириш керак.\nКутилмаган самаралар пайдо бўлганда шифокорга мурожаат қилинг.\nтиоколхикозидга ёки колхицинга юқори сезвувчанлик\n14 ёшгача бўлган болаларга қўллаш мумкин эмас.\nДориларнинг ўзаро таъсири кузатилмаган. Аналогик хусусиятларга эга препаратлар билан бирга қўллаш мумкин эмас.\nПрепарат буйрак етишмовчилигида эҳтиёткорлик билан қўллаш керак.\nМаълумотлар йўқ. Дозани ошириб юборилиш симптомларида симптоматик ва тутиб турувчи даволаш ўтказилади.\nКапсулалар: 10 капсула блистерда. 2 блистер йўриқномаси билан бирга картон қутига жойланган.\nЭритма: 6 ампула йўриқномаси билан бирга картон қутига жойланган.\n+25ºС дан паст хона ҳароратида, оригинал ўрамда сақлансин.\nКапсулалар: 48 ой.\nЭритма: 60 ой.


Акмал Саидов. “Шарққа ҳижрат эрур вожиб...” - www.ziyouz.uz\nБош саҳифа Илм ва фанАдабиётАкмал Саидов. “Шарққа ҳижрат эрур вожиб…”\nМашҳур немис адиби Йоҳанн Волфганг Гёте (1749 — 1832) шоир, драматург ва адабиётшунос, ҳуқуқшунос ва шарқшунос, тарихчи ва файласуф, рассом ва театршунос, биология ва минералогия фанлари бўйича кашфиётлар қилган олим ва давлат арбобидир. У “Фауст”, “Ёш Вертернинг изтироблари”, “Ғарбу Шарқ девони”, “Таврида ифигенияси”, “Рим элегиялари”, “Торквато Тассо”, “Наботот эврилиши”, “Сеҳрли сибизға”, “Ранг ҳақида маълумот” каби асарлар, шунингдек, уч мингдан зиёд шеърлар муаллифидир. Маълумотларга қараганда, адибнинг Веймарда чоп этилган бадиий ва илмий мероси 143 жилддан иборат.\nБу асарлар орасида Гёте 1814 — 1815 йилларда ёзишни бошлаган ва илк бор 1819 йилда, 70 ёшида нашр эттирган “Ғарбу Шарқ девони” алоҳида ўрин тутади. Ўша даврда, Ғарбда ижтимоий-давлат тузуми таназзулга юз тутаётган бир шароитда, ўзи нафас олаётган муҳитда маънавий тиргак бўлгули бирон нарса тополмаган Гёте хаёлан Шарққа “ҳижрат” қилади. Шарқ шеъриятидан илҳом олади ва “Ғарбу Шарқ девони”ни ёзиш билан машғул бўлади. Бу асар ҳам шаклан, ҳам мазмунан Ғарб ва Шарқ адабий анъаналарини ўзида мужассамлаштирган.\nБуюк Гёте қадимги Юнонистон, Румо илму фани билан бирга, Шарқ маданияти ва адабиёти ютуқларини ҳам ташналик билан ўзлаштирган ҳамда асарларига шарқона руҳ ва шеърият анъаналарини сингдириб юборган, деб ёзади профессор Нажмиддин Комилов. Гёте наздида Шарқ адабиёти ва шеърияти, Фирдавсий, Шайх Саъдий, Ҳофиз Шерозий, Жалолиддин Румий ижоди — “Хизр чашмаси”. Ундан ҳамиша мусаффо ҳаёт нафаси уфуриб туради. Бу руҳ ва ижод манбаи, севги ва қўшиқ салтанатидир.\nГёте гарчи олис Германияда яшаб ижод этган бўлса ҳам, руҳан Шарқ шоиридир. Унинг асарларидаги маъно ва мазмун, ҳис-туйғу шарқ кишисига хослиги билан ажралиб туради. Шарққа чинакам ихлос қўйган шоирнинг баъзи сатрларини ўқиганда, мусулмон оламига, Шарқ дунёсига улкан меҳри борлигини, ана шу оламни билишга кучли интилишни кўриш мумкин. Унинг таъбирича, жаҳон шеъриятидаги етти юлдузнинг ҳаммаси шарқлик шоирлардир. Шарқ оламидаги ана шу еттита юлдуз қаторида Саъдий, Ҳофиз ва Навоийни тилга олар экан, Гёте: “Мен уларнинг соясига ҳам арзимайман”, дейди.\nГётенинг дунёқараши фақат Ғарб маданияти ва насроний дини билан чегараланиб қолмаган. У жуда кенг миқёсда фикр юритган, Шарқ олами тафаккурини, маънавий дунёсини, инсонийлигини ўзига ниҳоятда чуқур сингдирган буюк мутафаккирдир.\nГётенинг “Ғарбу Шарқ девони” “Ҳижрат” шеъри билан бошланади:\nТахтлар қулаб, не таажжуб,\nХароб Шимол, Мағриб, Жануб.\nШарққа ҳижрат эрур вожиб,\nУнда ишқу маю мутриб\nҲамда Хизр суви бордир,\nБоқий умр сенга ёрдир.\n(Садриддин Салим Бухорий таржимаси.)\nБу шеърда Пайғамбаримиз Муҳаммад алайҳиссаломнинг душманлардан қочиб, Маккадан Мадинага ҳижрат этишига ишорат қилингану, аслида, бу мисралар рамзий маънога эга бўлиб, шоирнинг Шарққа хаёлан “кўчиши”, “ҳижрат қилиши”ни билдиради. Шеърда барча умидлари поймол бўлган шоир ғарбу жануб ва шимолдан Шарқ шеърияти оламига “қочиб кетиш”дан мақсади яшариш, янги ҳаётни бошлаш эканини уқтиради ва бошқаларни ҳам ортидан эргашишга чақиради.\nАдабиётшунос олимларнинг “Ғарбу Шарқ девони” Куръони карим ва ҳадиси шарифлар, тасаввуф таълимоти таъсири ҳамда Фирдавсий, Анварий, Низомий, Румий, Ҳофиз Шерозий, Саъдий ва Жомий ғазаллари талқинида яратилгани ҳақидаги фикри асослидир. Гёте Ҳофиз шеъриятига шу қадар берилганки, гўё Ҳофиз унга барча жумбоқларнинг калити бўлиб туюлади. “Ҳикматнома”даги ушбу мисралар бунга яққол далилдир:\nКим Ҳофизни билмасу севмас\nТушунмайди Калдеронни ҳам.\nМаълумки, Гёте Шарқ халқлари тиллари ва тарихи, адабиёти ва диний-фалсафий қарашлари, удумлари ва урф-одатлариги ёшлигидан қизиққан. Ғарблик гётешуносларининг фикрича, адиб Қуръон ва ҳадислар тарихи, Муҳаммад пайғамбаримиз таржимаи ҳоллари, шунингдек, Шарқ алломалари ижодини, асосан, инглиз, француз тилларидаги таржималардан ёки шу тиллар орқали қилинган немисча таржималардан ўқиган ва улар бўйича илмий изланишлар олиб борган. Шу маънода, Гётенинг “Девон”ини Шарқ ва Ғарбни боғлаб турувчи адабий кўприк ёки шарқшуносликка кириш, деб баҳолаш мақсадга мувофиқ.\nЖаҳон адабиётининг кўплаб дурдоналари қаторида Гётенинг қаламига мансуб асарлар аллақачон жаҳон тилларига қайта-қайта таржима қилиниб, башариятнинг маънавий хазинасига айланиб улгирган. Бу ижодий жараёндан, албатта, ўзбек адабиёти ҳам четда тургани йўқ. Жаҳон адабиётининг сара асарлари — Фирдавсийнинг “Шоҳнома”си, Дантенинг “Илоҳий комедия”си, Гётенинг “Фауст”и, Жованни Боккаччонинг “Декамерон”и, Бальзак асарлари, Шекспир драмаларининг она тилимизга таржима этилиши ўзбек маданиятига қўшилган катта ҳисса бўлиб, халқимиз маънавий мулкига айланди, бизни жаҳон маънавиятига яқинлаштиради.\nХусусан, “Фауст” Ўзбекистон Қаҳрамони, халқ шоири Эркин Воҳидов томонидан рус тилидан, шунингдек, таржимон ва олим Пошо Али Усмон томонидан немисчадан ўзбек тилига ўгирилган. “Ёш Вертернинг изтироблари” романи эса немис тилидан Янглиш Эгамова таржимасида ўзбек китобхонларига тақдим этилди. Мақсуд Шайхзода, Шукрулло, Муҳаммад Али, Насриддин Муҳаммадиев Гётенинг шеърларини ўзбек тилига таржима қилганлар.\nТаниқли шоир ва таржимон Садриддин Салим Бухорий эса Гётенинг “Ғарбу Шарқ девони”ни немис тилидан бевосита ўзбекчага таржима қилиб, шу асар матни ва унга оид илмий тадқиқотларини китоб ҳолида ўқувчиларга туҳфа этиш арафасида.\nАйтиш жоизки, Гётенинг “Ғарбу Шарқ девони”нинг нафақат номи, балки мундарижасидан ҳам Шарқ нафас уфуриб турганини асарнинг “Муғаннийнома”, “Ҳофизнома”, “Ишқнома”, “Тафриқнома”, “Ранжнома”, “Ҳикматнома”, “Темурнома”, “Зулайҳонома”, “Соқийнома”, “Масалнома”, “Форсийнома”, “Хулднома” деб номланган ўн икки китоб(боб)дан иборат эканида ҳам яққол кўриш мумкин. Маълумки, Гёте Ҳофиз девонини Фон Хаммер таржимасида мутолаа этиб, азбаройи таъсирланганидан ўзини Шероз булбулининг муриди, деб эълон қилган. У Ҳофиз орқали бутун Шарққа бир умр кўнгил боғлаб, “Ғарбу Шарқ девони”ни битган.\nҲофиз ғазалиётига сингдирилган ғоя, яъни муҳаббат — бу инсоннинг бутун борлиғини эгаллаб, ўзини унутиш даражасига олиб чиқувчи олий неъмат, деган сўфиёна фалсафани Гёте “Зулайҳонома”да ўзига хос тарзда ривожлантиргани қизиқарли ижодий тажриба бўлганини алоҳида таъкидлаш жоиз. Маълумотларга қараганда, Юсуф ва Зулайҳо ҳақидаги сюжетнинг етмишдан зиёд адабий талқини туркий тилда ёзилган. Алишер Навоий бу афсонани “Достонлар ичида энг улуғвори”, деб атаган.\nЭнди бевосита Гётенинг бу борадаги ижодий изланишларига келсак, шоир қаламига мансуб “Зулайҳонома”да машҳур сюжетни қайта гавдалантиришга ҳаракат қилинмайди. Чунки Гёте “Зулайҳонома”да бошқа мақсадни кўзда тутади — унинг диққат марказида Ишқ, Маъшуқа, Шоир, Шеърият туради. Матнда Юсуф исми тилга олинса-да, қаҳрамонларга дахл қилмайди, бу ерда Зулайҳо ва Ҳотамни кўрамиз. Гёте Ҳотам исмини Саъдийнинг “Бўстон” асари ва Ҳофиз ғазалларидан олган бўлса, ажаб эмас. Шарқ адабиётида яхшилик, ҳозиржавоблик, саховат тимсоли бўлмиш бу образ Гётенинг асарида анча ўзгартирилган, яъни у аввало шоир, донишманд, закийдир. Зулайҳо ҳам шарқ достонларидаги Зулайҳо эмас, балки Гётенинг қаҳрамони — шоир Ҳотам “ўзимнинг Зулайҳом”, деб ардоқлайдиган бошқа бир аёлнинг тимсолидир. Ҳотам ва Зулайҳо шеърий мулоқоти ишқ мавзуида бўлиб, унда форс шеъриятига хос тимсоллар ва ифода услуби сақланиб қолгани эътиборга моликдир.\nГётешуносларнинг гувоҳлик беришича, “Зулайҳонома”га кирган шеърлар Марианна фон Виллемер исмли аёлга бағишланган. Ҳотам — Гёте билан Зулайҳо — Марианна ўртасидаги шеърий дуэт уларнинг қалбларини бир-бирига боғловчи нафис инжулар мисолдир. Шоирлик салоҳиятига эга бўлган Марианна Гёте — Ҳотам шеърлари мазмунига мос жавоблар қайтарганки, улар китобхон қалбини ром этади. Аслида Гёте Шарқ поэзиясидаги Юсуф тимсолини кўзда тутган-у, ёши бир жойга бориб қолгани сабабли ўзи учун сахий Ҳотам тимсолини танлаган. Зулайҳо бошида эри бўлатуриб Юсуфни севиб қолгани сингари Марианнага ҳам у эрлик аёл бўлгани учун Зулайҳо исмини танлаган. Ўша пайтда Гёте 65, Марианна эса 30 ёшда бўлишган.\nШундай қилиб, Марианна Виллемер “Ғарбу Шарқ девони”да ижодга илҳомлантирувчи тимсол ва Гётега ҳаммуаллиф сифатида беҳад катта роль ўйнаган. Табиатан ҳиссиётли қалб эгаси, зукко инсон бўлган Гётега ҳамма ҳам бирдек ёқавермаган. У ҳаётда кимларни ёқтириб, севиб қолган ёки дўстлашган бўлса, демак, ўшалар шоир дидига мос келган. Шунингдек, Марианна ҳам шоиртабиатли бўлган, Гёте унда нафосатли, куюнчак, теран ҳис-туйғули, қисқаси, ўз ижодий хаёлотидаги зотни кўра билган. Марианна Ҳофиз ғазалиётига хос оҳангларни худди Гётедек ҳис этиб, унга тенг келадиган шеърий жавоблар қайтара олган.\nКези келганда, Шарқ маданиятида, маиший турмушида тасаввуфнинг ўрни ва роли беқиёс эканини таъкидлаш жоиз. Уни билмасдан туриб, мусулмон Шарқи фалсафаси ва шеъриятини тушуниб ҳам, тушунтириб ҳам бўлмайди. Профессор Бегали Қосимов таъбири билан айтганда, “Тасаввуф мусулмон Шарқининг инсоният келажаги, фозил, оқил, ҳамидахулқ кишилардан таркиб топган юксак жамият ҳақидаги фалсафий-ахлоқий назариялар, илмий-амалий дастурлар мажмуидир”. Тасаввуф, биринчи навбатда, жамият тарбияси ҳақидаги илмдир; тенгликка, ҳурфикрлиликка, адолатга таянган билимдир. Тасаввуф ислом бағрида вояга етган. Айни пайтда, ислом фалсафаси ва ахлоқига янги маъно, янги мазмун бахш этган, уни демократлаштирган.\nГётенинг “Ғарбу Шарқ девони”нинг барча қисмларини бирлаштириб турувчи нарса — бу Шарқ шеъриятига асос бўлган тасаввуфий қарашлардир. “Девон”нинг барча шеърларига “ҳалок бўл ва қайта тирил”, деган сўфиёна ғоя теран сингдирилган. Масалан, “Муғаннийнома” боби якунидаги “Саодатбахш азият” (“Selige Sehnsucht”) шеърида Гёте одатдаги ҳаёт чегарасидан чиқиб, руҳан қайта янгиланиш учун инсон Оллоҳ висолига интилиши керак, деган ғояни илгари суради.\nЎзбекистон Республикаси Президенти Ислом Каримовнинг Ёзувчилар уюшмаси фаолиятининг самарадорлигини ошириш, миллий адабиётимизни янада ривожлантириш юзасидан билдирган фикр-мулоҳазаларида ўзбек адабиётининг бугунги куни ва эртанги истиқболи ҳақида сўз борар экан, жумладан, дунё адабиётининг энг яхши намуналарини таржима қилиш, чоп этиш, ўрганиш билан боғлиқ тажрибалар, чет эл ёзувчилари билан алоқаларни янада ривожлантириш масаласига эътиборни кучайтириш зарурлиги алоҳида таъкидланган. Юртбошимиз қайд этганидек, “Ҳолбуки, биз маънавиятимизни юксалтириш, ёшларимизни миллий ва умуминсоний қадриятлар руҳида камол топтиришга интилаётган эканмиз, ҳеч қачон ўз қобиғимизга ўралашиб қолмаслигимиз керак”.\nБу йил бутун дунёда буюк шоир ва мутафаккир Йоҳанн Волфганг Гёте таваллудининг 260 йиллиги кенг нишонланмоқда. Шунингдек, жорий йилда “Ғарбу Шарқ девони” илк бор нашр этилганига 190 йил тўлди. Шу маънода, зиёлиларимиз томонидан Гёте ижодига бўлган қизиқиш ва катта эътибор, хусусан, “Ғарбу Шарқ девони” асарини ўзбек тилига таржима қилиш ва унга оид илмий-адабий шарҳлар эълон қилиш борасида амалга оширилаётган изланишлар мамлакатимизда бошқа соҳалар қатори адабиёт соҳасида ҳам халқаро ҳамкорликни кучайтириш, шу жумладан, Ғарб ва Шарқ ўртасида адабий алоқаларни янада ривожлантириш, ўзаро адабий таъсир муаммоларини ўрганиш йўлида муҳим қадам бўлишига ишонамиз.\n«Ўзбекистон адабиёти ва санъати» газетасининг 2009 йил 31-сонидан олинди.\n← Аввалги Аввалги Бўстон Раҳмонова. Ялпизлар ифори (қатра)\nКейинги → Кейинги: Пиримқул Қодиров: “Адабиёт яхшиликдан яшнайди” (2009)


Али муаллим ва Назарнинг “уйи” ҳамда “Хинолиқор” қишлоғи бугун қандай кўринишда? (фотосаёҳат) - Darakchi\nАли муаллим ва Назарнинг “уйи” ҳамда “Хинолиқор” қишлоғи бугун қандай кўринишда? (фотосаёҳат)\nДУНЁ 07.04.2021, 18:29\nБарчамиз севиб томоша қилган “Хинолиқор” сериали суратга олинган уй, 500-700 йилдирки ўз кўринишини ўзгартирмаган бутун бошли қишлоқ, дунёда торлиги бўйича иккинчи ўринда турадиган кўча. Буларнинг барчаси биргина Туркиянинг Бурса валилигидаги Жумаликизик қишлоғига дахлдор бўлган манзиллардир. Туркия маданият ва туризм вазирлиги ташаббуси билан Бурсага ташкил этилган пресс-турда биз ҳам иштирок этиб, у ернинг энг диққатга сазовор жойларида бўлдик. Олган таасуротларимиз ва маълумотларимизни сизлар билан ҳам бўлишишга қарор қилдик.\nЎзбек киноихлосмандлари томонидан мириқиб томоша қилинган мазкур сериалнинг асосий саҳналари суратга олинган хонадон Бурсанинг Жумаликизик қишлоғида жойлашган. Унинг машҳурлашиши қишлоқнинг туризм салоҳияти ошишида ҳам муҳим аҳамият касб этган. Сайёҳлар айнан “Хинолиқор” хонадони учун ҳам Жумаликизикка келиб, бир пиёла чой устида хаёлан қахрамонлар Али муаллим ва Назар билан суҳбат қуришади гўё. 2-қаватдаги айвондан туриб, хонадон ҳовлиси ва атроф манзараларини томоша қилиб завқ олишади.\n6-7 АСРКИ ЎЗ КЎРИНИШИНИ САҚЛАБ ҚОЛГАН ҚИШЛОҚ\nБу қишлоқнинг ташриф қоғози фақатгина “Хинолиқор” хонадони десак, бироз нотўғри талқин бўлади. Сабаби Жумаликизикнинг ҳар қадамида ҳайрат ва сир-синоат мужассам. 24 ўғуз турк уруғларидан бири бўлмиш Кизиклар яшайдиган бу қишлоқ Бурсадан 10 км узоқликдаги Улуғтоғ ёнбағридаги баҳаво жойда жойлашган. Унинг барпо этилиши XV асрга бориб тақалади. UNESKO нинг маданий меърос объектлари рўйхатига киритилган бутунбошли қишлоқ ҳамонки ўз кўринишини сақлаб қолган. Бу ерда истиқомат қилувчи кизик халқи боғдорчилик баробарида сайёҳларга турли сувинерлар, зайтун ёғи ва меваси ҳамда зираворлар сотиш, ошхона, меҳмонхона хизматларини кўрсатиш орқали тирикчилик қилишади. Тош ва тор йўллар, икки қаватли, пастқам, лой сувоқли мўжазгина уйлар оралаб юраркансиз, ўзингизни ё тарихга, ё эртакка тушгандек ҳис қилаверасиз. Хозирда қишлоқдаги мавжуд 270 та хонадондан 180 тасида шу ерликлар истиқомат қилишар экан.\nДУНЁДАГИ ЭНГ ТОР КЎЧАЛАРДАН БИРИ\nДунёда торлиги бўйича 2-ўринда турадиган 80 см энли кўча ҳам айнан Жумаликизик қишлоғида барпо этилган (1-ўринда Чехиянинг Прага шаҳрида жойлашган 70 см энлиликдаги Винарна Чертовка кўчаси). Айтишларича, XX аср бошларидаги Мустақиллик жангида Жумаликизикни босиб олган юнон аскарлари қишлоқ марказида жойлашган жомэъга кизикларни тўплаб, ёқиб юбормоқчи бўлишади. Қишлоқ аҳли шу тор йўл орқали қочиб чиқиб кетиб, ўз жонларини қутқаришади. Кўз илғамас даражадаги тор кўчанинг борлигини билмай қолган аскарлар уларнинг қаерга қочиб кетишганини билолмай қолади. Йўлни топганларида эса, қишлоқ аҳли анчагина узоққа қочишга улгуришади.\n“Хинолиқор” уйига ушбу QR-код орқали жонли саёҳат қилинг.


Ўқув йилининг бошида COVID-19 касалланишининг кўпайиши кутилмоқда. II қисм - Статистика\nЎқув йилининг бошида COVID-19 инфекциясининг кўпайиши муқаррар. II қисм – Статистика\n26 Avgust 14:48 Ўзбекистон янгиликлари\nДавоми. Бошини биринчи қисмда ўқинг.\nWorldometers маълумотларига кўра, соат 17.00 да. ҳ) 24-августда дунёда умумий ҳолатлар сони 23 миллион 612,7 минг кишини ташкил этди, 813 минг киши вафот этди, бу умумий ҳолатларнинг 3,4 фоизини ташкил қилади.\nЭнг кўп юқтирилган мамлакатлар: АҚШ – 5 миллион 874,3 минг, Бразилия – 3 миллион 605,8 минг ва Ҳиндистон – 3 миллион 110,8 минг киши.\nЎлим сони бўйича: АҚШда – 180 605 ўлим, Бразилия – 114 772, Мексика – 60 480, Ҳиндистон – 57 715 ва Буюк Британияда – 41 429.\nЎлим сони бўйича: АҚШда – 180 605 ўлим, Бразилия – 114 772, Мексика – 60 480, Ҳиндистон – 57 715 ва Буюк Британияда – 41 429 киши.\nПенсия жам-армаси Ўзбекистонда 2022-йилдан бошлаб пенсия тўлашни бошлашини маълум қилди\nРоссияда ўтган кун давомида 4744 та янги ҳолат аниқланди. Инфекцияни юқтирганларнинг умумий сони 961 493 га этди, 773 095 бемор тузалди, 16 448 вафот этди.\nБелорусияда ўтган кун давомида 183 киши аниқланди, юқтирганларнинг умумий сони 70 285 кишига етди, 68 839 бемор даволанди ва 642 киши вафот этди.\nҚозоғистонда кунига 175 та янги ҳолат аниқланди, беморларнинг умумий сони 104 718 та, тикланганлар 92 598 киши, вафот этганлар 1415 киши. Қайта тикланганлар ва ўлимлар сонининг мамлакатдаги аниқланган ҳолатларнинг умумий сонига нисбати мос равишда 88,4% ва 1,3% ни ташкил қилади.\nЎзгидромет: бугун ёғингарчилик кутилмайди\nЎтган кун давомида Қирғизистонда 103 та янги ҳолат аниқланиб, уларнинг умумий сони 43 126 та кишига этди, 36 615 киши тузалди, 1057 киши вафот этди.Қайтарилганлар ва ўлганлар сонининг мамлакатдаги аниқланган ҳолатларнинг умумий сонига нисбати 86,9% ва 2,4% ни ташкил қилади.\nЎтган кун давомида Афғонистонда 55 та янги ҳолат аниқланди, жами 38 054 та юқтириш ҳолатлари қайд этилди, 28 360 нафари соғайиб кетди, 1 389 нафари вафот этди. Мамлакатда юқтирганларнинг умумий сонидан тикланганлар сони 74,5% ни, ўлимлар эса 3,6% ни ташкил қилади.\nТожикистонда ўтган кун давомида 34 та янги ҳолат аниқланди, беморларнинг умумий сони – 8 311, тузалганлар – 7 108, вафот этганлар 66 киши. Мамлакатда юқтирганларнинг умумий сонидан тикланганлар сони 85,5%, ўлим эса – 0,8% ташкил қилади.\nТуркманистонда биронта коронавирус инфекцияси қайд этилмаган.\nИсроил Украина фуқаролари учун туристик визаларни узайтирди\nМоно-марказларда меҳнат муҳожирлари Россия Федерациясига бориш учун махсус тайёргарликдан ўтадилар\nТошкент вилояти: сув таъминоти учун ажратилган маблағларнинг ўғирланиши аниқланди


«Дунёдаги энг чиройли кизалок» — россиялик Анастасия Князева 1-синфга кадам куйди (фото) – Дарё уз Янгиликлар\nГлавная / Медиа / «Дунёдаги энг чиройли кизалок» — россиялик Анастасия Князева 1-синфга кадам куйди (фото)\n20.09.2018\tМедиа Comments Off on «Дунёдаги энг чиройли кизалок» — россиялик Анастасия Князева 1-синфга кадам куйди (фото) 535 Показы\n2017 йил охирида чет эл ОАВлари томонидан «дунёдаги энг чиройли кизалок» деб топилган россиялик Анастасия Князева 1-синфга кадам куйди, деб ёзади «Life.ru». Унинг онаси мактабда олинган илк кадрлар билан булишди.\nЕтти ёшли Настя модель булиб ишлайди ва бир нечта болалар кийимлари брендлари хам хамкорлик килишга улгурган. Хозирда ёш моделнинг Instagram’даги сахифасига (онаси юритади) 1,4 миллион киши обуна булган.\nНастянинг суратлари доимгидек унинг мухлислари олкишларига сазовор булди. Аммо унинг онасини уз кизининг ортидан даромад топишда айбловчилар хам топилди.\nУларга жавобан Настянинг онаси Анна Князева фарзандини буянтирмаслигини, табиатнинг узи унга хусн бериб куйганини айтди. «Ва мен унинг ортидан пул орттирмайман, чунки узим отдай ишлайман. Мен вактимни бехуда сарфламасдан, фарзандларим билан шугулланганим учун улар аклли ва тарбияли», — деб ёзди у.\nСледующая Навбахор аёл мухлисалар учун уз стадионидан бепул сектор ажратди\nКушикчи Азиза Мухаммедова Sputnik’ка берган интервьюсида Узбекистонда туйлар учун кушикларнинг расмий руйхати тасдикланиши яхши ташаббус …\nМол-мулк ва ер солигини уз муддатида тулаш учун атиги бир кун колди\nАвтомобил угирланишига карши ускуна синовдан утмокда – Куриклаш хизмати\n«Унутилмас йукотиш». Шимолий Корея СССР таъсиридан кандай чикиб кетганди?\n«Биз энди иш сураб каерга борайлик?». Сурхондарёда ери хокимият томонидан олиб куйилаётган фермер мурожаатлари ортмокда


Камбағаллик билан қандай курашса бўлади? — Sof.uz\nЖАҲОН 144,716,776 123,115,059 3,075,952\nБеҳзод Ҳошимов 4.03.2020 12:24 1612 Колумнистлар\nБиринчиси, савдо эркинлиги.\nИккинчиси, прописка тизимидан тамоман воз кечиш.\nСавдони тамоман эркин қилсак, албатта иқтисодиёт ўсади, энг муҳими, ижтимоий заиф қатламлар жуда катта фойда кўради. Биламизки, савдога бўлган божхона ва бюрократия тўсиқлари туфайли Ўзбекистонда деярли барча товарлар қиммат: маҳаллий ишлаб чиқарилган товарлар ҳам, четда ишлаб чиқарилган товарлар ҳам.\nСавдога бўлган тўсиқлар туфайли халқимиз барча товарларга кераклигидан ортиқ тўлашга мажбур бўлиб келмоқда. Бу нарса айнан молиявий қийинчиликларга дучор одамлар учун катта зарба. Масалан, агар бой одам даромадининг атиги 5 %ни товар харидларига ишлатса, камбағал одам деярли 90% ни товар олишга ишлатади.\nШунда савдога тўсиқлар олинса, камбағал одам де-факто анча каттароқ нисбатга бойиб қолади. Бошқача қилиб айтганда, дейлик биздаги савдо тўсиқлари деб товарлар ўртача 30%га қимматроқ бўлса ва тўсиқлардан воз кечсак, унда камбағал инсонларнинг реал даромадларини деярли 27% га оширган бўламиз. Чунки товарлар 30% арзонроқ бўлди. Бу катта ютуқ.\nПрописка тизими ҳақида жуда кўп ёзилган. Бу тизим одамларга бойишга имкониятни чеклайди ва бунинг оқибатида камбағалликни чуқурлаштиради. Тошкентдаги прописка, ҳудудлараро даромадлар силлиқланишига катта тўсиқ бўлиб келмоқда. Имкониятлари тенгсизлиги жамиятдаги энг хунук жиҳатлардан. Прописка одамларни айнан келиб чиқиши орқали дискриминация қилади ва иқтисодиётга катта шикаст етказади.\nУмуман олганда, камбағаллик курашишнинг энг самарали йўли, бу албатта иқтисодиётни ўстириш. Қаранг, бизда иқтисодиётда умумий даромадлар жуда кичкина, шунинг учун ҳам камбағалликка қандайдир трансферлар, чора тадбирлар, пул тарқатишарлар орқали курашиш унчалик самара бермайди. Чунки, агар биздаги йиллик даромадни аҳоли сонига тенг бўлсак, киши бошига бир минг беш юз доллардан сал кўпроқ тўғри келади.\nШунинг 41,2 фоизи эса давлат харажатлари. Яʼни ўрта арифметик кишининг қўлига, йилига тўққиз юз доллар ҳам тўғри келмайди. Энди бу ўртача кўрсаткичлар. Бу дегани, бундан камроқ пули борлар ҳам бор, кўпроқ ҳам. Лекин иқтисодиёт шунчалик кичкина дегани, ҳаммага бор пулни теппа-тенг бўлиб берсак ҳам ҳар бир одам унчалик фаровон ҳаёт кечиради дея олмайман.\nШунинг учун ҳам иқтисодимизнинг асосий муаммоси, бу умумий иқтисодиёт ҳажмини ўстириш. Тепада айтганимдек, савдо учун ихтиёрий тўсиқлар (божлар ёки қоғозбозлик) ва прописка иқтисодиётни қисқартирадиган нарсалар. Шунинг учун иқтисодиёт ўсиши ҳақида қайғурсак, уни қисқартирадиган нарсалардан воз кечишимиз керак.\n21.04 09:35 1903\n21.04 20:12 1781\n21.04 17:38 1284\n21.04 09:29 1150\n19:45 24 Ўзбекистон\n19:34 333 Жамият\nБугун, 11:21 429 Ўзбекистон\nБугун, 11:18 133 Таҳлил\nБугун, 11:16 131 Ўзбекистон\nБугун, 11:00 424 Жамият


+998 71 203 38 83\nЭСФ: +998 78 140 89 65\n+998 71 203 38 83 +998 78 140 89 65\nUzcardtrade.uz электрон савдо майдонида маҳсулот еки хизматни жойлаштириш учун нима қилиш керак?\nСотувчи биринчи навбатда корпоратив карта орқали келадиган тўловларни қабул қиладиган терминални (EPOS) олиши керак. Терминални олиш учун сотувчи аввало шерик-банк билан шартнома тузиши керак ва терминал ва сотувчининг ID рақамларини олиши керак. ID олингандан сўнг, етказиб берувчи учун Uzcardtrade.uz сайтида маҳсулотни жойлаштириш функцияси актив холатга келади. Шундан сўнг, етказиб берувчи "Маҳсулотни жойлаштириш" бўлимига киради ва барча керакли маълумотларни киритади, шу жумладан, маҳсулот хақида батафсил маълумот, унинг хусусиятлари, шунингдек маҳсулотни етказиб беришнинг алохида шартларигт. Бундан ташқари, етказиб берувчи ушбу маҳсулотнинг бир нечта фотосуратларини хам жойлаштиради. Шу билан бирга, етказиб берувчи ушбу маҳсулотни қайси усул асосида сотишни режалаштирганлигини, яъни рақобатли ёки рақобатсиз механизмни танлаши керак. Барча маълумотларни тўлдиргандан сўнг етказиб берувчи "Сақлаш" тугмасини босади ва ушбу таклиф модерацияга юборилади. Модерация жараёни камида 24 соат давом этади ва шундан сўнг таклиф электрон ярмарканинг асосий сахифасида кўринади.\nUzcardtrade.uz да етказиб берувчи ва харидор ўртасида шартнома қандай тузилади ва имзоланади?\nБарча хужжатлар, шу жумладан шартномалар электрон шаклда тузилади ва ЭРИ билан иккала томондан имзоланади. Uzcardtrade.uz да бирорта хам хужжат коғозда имзоланмайди. Бундан ташқари, ЭРИ билан тасдиқланган шартномалар билан бир қаторда, харидор томонидан корпоратив карта билан тўлангандан кейин шаклланадиган ҳисоб-варақ фактуралар, ишончномалар ва чеклар ЭРИ ёрдамида имзоланади.\nХаридор Uzcardtrade.uz да ўзига керакли маҳсулотни топа олмаса нима қилиши керак?\nUzcardtrade.uz da жойлаштирилган маҳсулотлар орасида харидорга керакли маҳсулотлар бўлмаган тақдирда, харидор "Нархни сўраш" механизмидан фойдаланиши мумкин. Ушбу функциядан фойдаланиш учун харидор эълон шакллантириши лозим, унда маҳсулотнинг хусусиятлари ва талаблари, нархни сўрашнинг охириги санаси ва муддати, шунингдек, харидор сотиб олишган тайёр нархни кўрсатади. Шаклланган нарх сўрови Uzcardtrade.uz сайтининг бош сахифасидаги "Нарх сўровлар" бўлимида потенциал етказиб берувчилар учун жойлаштирилади (бепул). Етказиб берувчилар эълон мазмуни билан танишиши ва нархни таклиф қилиши мумкин. Танишгандан сўнг барча манфаатдор етказиб берувчилар ўз маҳсулот ва хизматларини харидорга таклиф нархини белгиланган холда юборадилар. Харидор ўз навбатида келиб тушган барча таклифларни кўриб улар орасида ўзи учун энг яхши нархни танлайди. Харидор тамонидан танланган таклиф асосида ўша таклифни берган етказиб берувчи билан электрон шартнома шаклланади.\nХаридор айнан ўзига керакли бўлган, яъни буюртма қилган маҳсулотни ўз вақтида олишига ким кафолат беради?\nЭлектрон ярмаркада шартнома тузилгандан сўнг, харидорнинг корпоратив картасида керакли сумма музлатилади (блокланади) ва харидор маҳсулотни қабул қилгандан сўнг етказиб берувчининиг EPOS терминалига ўтказилади. Етказиб берилган маҳсулот харидорнинг таклифида кўрсатилган барча талабларига жавоб бериши керак. Агар етказиб берилган маҳсулот барча талабларга жавоб берса, харидорнинг корпоратив картасидаги сумма музлатилинган холатдан ечилади ва етказиб берувчининг EPOS терминалига юборилади.\nUzcardtrade.uz да маҳсулотлар ва хизматларни харид қилмоқчи бўлганингизда қандай қилиб молиявий маблағингизни тежашингиз мумкин?\nUzcardtrade да харидор сотиб олишнинг иккита усулидан фойдаланган холда ўз молиявий маблағларини тежаш имкониятига эга. Булар – нархни сўраш ва хариднинг рақобат усули. Нарх сўровидан фойдаланганда, харидор ўзига керакли маҳсулотнинг сотиб олиш нархи таклифини жойлаштиради ва маълум муддат ичида (камида 24 соат) етказиб берувчилардан таклифларни қабул қилади. Етказиб берувчилардан келиб тушган таклиф нархлар орасидан электрон тизим харидорга минимал нарх таклиф қилган етказиб берувчини кўрсатади, бироқ танлаб олиш хуқуқи харидорда қолади. Маҳсулотни рақобат усулда сотиб олаётганда, харидор маҳсулотни электрон ярмаркада таклифлардан танлайди ва сотиб олиш тугмаси босганда, электрон тизим ушбу таклиф хақидаги маълумотларни, шунга ўхшаш маҳсулотларни сотадиган барча бошқа етказиб берувчиларга маълумот сифатида юборади. Маҳсулот сотиб олишнинг нархи тўғрисидаги маълумот келиб тушгандан сўнг, етказиб берувчи ўзининг таклифини бериш имконияти бўлади, бироқ унинг таклифи харидор танлаган нархдан паст бўлиши лозим. Барча иштирок этмоқчи бўлган етказиб берувчилардан таклифлар келиб тушгандан сўнг, электрон тизим автоматик равишда энг паст нархни таклиф килган етказиб берувчини танлайди ва уни ғолиб деб топади.\nCopyright © 2016-2022 Uzcard. Барча ҳуқуқлар ҳимояланган


ART SOFТ TEX: Тадбиркорнинг муаммоси жойига чиқиб ўрганилди.\nТадбиркорларнинг муаммоларини ўрганиш, уларни тинглаш, мурожаатларига ечим топиш мақсадида раҳбарлар вилоятда ғайрат, шижоат ва ўз меҳнати билан халқ ишончига кириб бораётган ART SOFT TEX момиқ сочиқлар корхонасига ташриф буюрдилар.\nART SOFT TEX ёрлиғи билан турли бичим ва рангларда момиқ сочиқлар, катталар ва болаларга мўлжалланган халат ҳамда чойшаб каби 350 турдаги импорт ўрнини босувчи ва экспортбоп маҳсулот тайёрловчи корхонадаги мавжуд шароитлар, муаммоли масалалар билан танишдилар.\nАслида мамлакатимизда тадбиркорлик соҳасига берилаётган кенг имкониятлардан унумли фойдаланиб ҳам оиласи, ҳам жамият равнақига ҳисса қўшаётган инсонлар кўп. Айниқса бу каби тадбиркорлар вилоятимиз иқтисодиётининг ўсишига хисса қўшиб келмоқда.\nХулоса қилиб айтганда, Ўзбекистон Республикаси адлия вазири ўринбосари Акбар Ташкуловнинг вилоятимизга ташрифи давомида тадбиркорлар томонидан 97 та мурожаат келиб тушди. Мазкур мурожаатларнинг 3 тасига жойида тушунтириш берилиб, 94 та мурожаат кўриб чиқиш учун назоратга олинди.\nУчрашувларда келиб тушган мурожаатларнинг 33 тасида Республика даражасида, 55 тасида вилоятимиз даражасида, 9 тасида туман (шаҳар) даражасида кўриб чиқиладиган муаммолар ўз аксини топган.\nУчрашув тафсилотлари “Ўзбекистон 24”, “Ўзбекистон” ҳамда Наманган вилоят телевиденияси орқали ёритилиши маълум қилинади.


Япония шаҳзодасига суиқасд уюштирилди… - 9 Мая 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Май » 9 » Япония шаҳзодасига суиқасд уюштирилди…\nЯпония полициячилари яқинда 12 ёшли шаҳзода Хисахитога пичоқ ёрдамида суиқасд уюштиришга уринган кимсани қўлга олишди. Маълумот беришларича, у 56 ёшли Каору Хасэгава бўлиб, шаҳзоданинг жонига у ўқийдиган мактабда қасд қилишни режалаштирган экан. Аммо синфхонага кириб борганда, шаҳзода йўқ эди. Шунинг учун пичоқни Хисахито ўтирадиган парта устида қолдирди.\nТергов жараёнида Хасэгава айтганки, бу ишга Японияда тахтни меросхўрга топшириш анъанаси бузилган. Бу мамлакат янада тараққий этишига халал беради. Шу сабабдан у шаҳзодани ўлдиришга бел бойлаганмиш…\nҚотил синфхонага кириб келганда, шаҳзода синфдошлари билан жисмоний тарбия дарсида бўлган. Бундан келиб чиқадики, қотил шаҳзоданинг дарс жадвалини ўрганишга улгурмаган.\nЯпонияда тахтни бошқа қироллик ва подшоликларда бўлгани каби ҳукмдорнинг эркак қариндоши бўлмиш шаҳзода эгаллайди. Хисахито ҳозирда тахтнинг ягона меросхўри ҳисобланади.


ЙИГИТ ЎЗ СЕВГИЛИСИГА СУИҚАСД ҚИЛДИ\nСуюкли ёрини рашк туфайли унинг ҳаётига суиқасд қилиш ҳеч ақлга сиғмайдиган иш.\nМеҳр-муҳаббат – тирикликнинг борлиги, давомийлигини таъминловчи бебаҳо туйғу. Уни ҳар юракда янгидан туғилади, деб бежиз айтишмайди.\nЧунки бу туйғу ҳар кимда ҳар хил кечади. Айниқса, йигитларнинг муҳаббат изҳори ҳам турлича. Кимдир севгилисининг қучоғини гулга, қувончга тўлдирса, баъзилари эса...\nГап шундаки, Бухоро вилоятининг Вобкент тумани Имомқозихон қишлоғида яшовчи Б. исмли йигит ҳамқишлоғи Н. исмли қиз билан бир-бирига кўнгил қўйганди.\nБундан хабар топган қизнинг ота-онаси қизини шу йигитга беришга рўйхушлик бермайди. Бундан ғазабланган йигит қиз билан учрашиб, унга бор заҳрини соча бошлайди. Ўзаро жанжал йигитнинг қиз кўксига пичоқ уриши билан якун топди.\n– Ушбу жиноят ишига оид суд жараёнида судланувчи ушбу қотилликни амалга ошириш учун зимдан тайёргарлик кўргани маълум бўлди, – дейди жиноят ишлари бўйича Бухоро вилояти суди судьяси Завқий Қурбонов. – Қиз билан учрашиш учун йўлга чиқар экан у ўзи билан пичоқ олади. Қизнинг ота-онаси уни бошқа кишига турмушга беришини ўйлаган йигитнинг кўзи қонга тўлганди. Йўл-йўлакай йигит қизнинг отасига қўнғироқ қилиб, шу куни бир воқеа содир бўлишини, унинг тафсилотлари ҳақида кечқурун хабар топишини билдиради. Бу ҳаракати билан у режалаштирган жиноятига ишора қилган.\nҚиз деярли тўрт йил севишган йигитининг олдига келар экан, уни еру кўкка ишонмаган одамдан асло шубҳа қилмаган. Бироқ йигит учрашувга келган қизнинг чап қўлининг елка қисмига жами етти маротаба ҳаёти учун хавфли бўлган оғир тан жароҳатлари етказган. Воқеа жойига қизнинг отаси томонидан юборилган тоғаси ва амакиси етиб келган.\nЙигит қасддан одам ўлдириш жиноятини ўзига боғлиқ бўлмаган ҳолда охирига етказа олмай, ҳодиса жойидан яширинади.\nЖиноят ишлари бўйича Бухоро вилояти судининг ҳукмига кўра, судланувчи Б. Жиноят кодексининг 25,97-моддаси 1-қисми билан айбли деб топилиб, 8 йилга озодликдан маҳрум қилинди.


Ушбу ҳолат ижтимоий тармоқларда кенг муҳокамага сабаб бўлди. Тойлоқ туман ҳокимлиги, вилоят соғлиқни сақлаш бошқармаси ахборот хизматлари бу борада аниқ фактларга таянган ҳолда ўз муносабатларини билдиришди.\nТойлоқ туманидаги мазкур 5- ва 29-умумтаълим мактабларидаги нохуш ҳолатлардан келиб чиққан ҳолда туман халқ таълими бўлими ҳуқуқ-тартибот органлари ходимлари, маҳалла фаоллари ва бошқа жамоатчилик вакиллари иштирокида бир неча бор давра суҳбатлари ўтказилган. Ўқувчиларнинг таълим-тарбияси учун масъул бўлган педагог-ходимлар ўртасида тушунтириш-тарғибот ишлари олиб борилган. Юқорида тилга олинган умумтаълим мактабларининг маънавий-маърифий ишлар бўйича директор ўринбосарлари ҳамда амалиётчи психологларига ўз фаолияти давомида ўқувчилар таълим-тарбиясида масъулиятсизлик қилганлиги учун жазо чораси қўлланилган. Бугунги кунда ўқитувчилар масъулиятини ошириш, ўқувчи қизлар ўртасида мутахассислар иштирокида “Эрта турмушни олдини олиш”, “Соғлом турмуш тарзи” каби мавзуларда давра суҳбатлари, тарбиявий соатлар ташкил этилмоқда.\nТойлоқ туман халқ таълими бўлими\nОхирги ўзгариш вақти: 31/01/2020 13:45; Кўрилганлиги: 82\nМатериал манзили: http://samvxtb.uz/press/news/toyloq-tumanidagi-bazi-umumtalim-maktabi-osmir-qizlari-ortasida-homiladorlik-holati-uchragani-boyicha-ijtimoiy-tarmoqlarda-elon-qilingan-malumotlarga-munosabat\nЧоп этилган вақт: 28/02/2020 01:27


19:42 / 05.07.2017\nРоссиянинг Ту-95МС стратегик ракета ташувчи самолётлари Суриядаги Ҳама ва Ҳомс вилоятлари ҳудудидаги ИШИД жангарилари объектларига зарбалар йўллади. Бу ҳақда Россия Мудофаа вазирлиги матбуот хизмати хабар тарқатди.\nБу ҳужум натижасида террорчиларнинг 3та йирик омборхонаси ҳамда Акербат шаҳридаги бошқарув пункти йўқ қилинган. Самолётлар нишонларга Х-101 русумли қанотли ракеталар йўллаган. Бундай қурол нишонни бутунлай йўқ қила олади.\nҚайд этилишича, амалиётда иштирок этган самолётлар Энгельс аэродромидан учган. Уларни Ҳмеймим аэродромидан кўтарилган Су-30СМ ва Су-35С қирувчи самолётлари қўриқлаган.\nХ-101 – Россиянинг янги стратегик қанотли ракетаси бўлиб, нишонни 4,5 минг километрдан ҳам йўқ қила олади.\nСурияда руслар Х-101 ракеталарини илк бор 2015 йилнинг ноябрида қўллаганди. Ту-95МС самолётида бундай ракеталардан 8та бўлади.


Соҳибқирон Амир Темур вафоти арафасида авлодларининг сони қанча эди? « Ўзбекистон Халқ Ҳаракати\nСоҳибқирон Амир Темур вафоти арафасида авлодларининг сони қанча эди?\n27 October 2018 - 10:00\nМарҳум Соҳибқирон Амир Темурнинг ўғил авлодларидан у вафот этган пайтда ўттиз олти нафари ҳаёт бўлиб, шундан катта ўғил амирзода Жаҳонгир (1356-1376) наслидан ўн бир ўғил мавжуд эди. Улар қуйидагилардир: марҳум Муҳаммад Султон ибн Жаҳонгир (Жаҳонгирнинг тўнғич ўғли; 1375-1403)дан уч ўғил қолган эди. Муҳаммад Жаҳонгир тўққиз ёшли, Яҳё беш ёшли, Саъд Ваққос (бу неварани Марсел Брион “Менкин, Соҳибқирон Амир Темур” асарида Темурнинг бешинчи ўғли деб, чалкашликка йўл қўйган. – А.З.) олти яшар бўлган. Жаҳонгирнинг иккинчи ўғли амирзода Пир Муҳаммад ибн Жаҳонгир (1376-1407) етти бола билан, йигирма тўққиз ёш бўлиб, Кобул ва Ғазна салтанати унга суюрғол қилиб берилган эди. Унинг ўғиллари – Қайду тўққиз ёшда, Холид етти ёшда, Бузанжир, Саъд Ваққос, Санжар, Жаҳонгир, Бузруклардир.\nТемурнинг иккинчи ўғли Умаршайх Баҳодир (1356-1394) наслидан тўққиз ўғил ва неваралар ҳаёт эдилар. Пир Муҳаммад ибн Умаршайх бир ўғил билан йигирма олти ёшда, Умаршайх ибн Пир Муҳаммад етти ёшда, Рустам ибн Умаршайх йигирма тўрт ёшда (икки ўғил билан – Усмон олти ёшда), Султонали бир ёшда, Искандар ибн Умаршайх йигирма бир ёшда, Аҳмад ибн Умаршайх ўн саккиз ёшда, Сайди Аҳмад ибн Умаршайх ўн беш ёшда, Бойқаро ибн Умаршайх ўн икки ёшда эдилар.\nТемурнинг учинчи ўғли, ўттиз саккиз ёшли шаҳзода Мироншоҳ мирзо (1366-1408)нинг етти ўғил ва набиралари бор эди. Катта ўғил Абу Бакр йигирма уч ёшида бўлиб, унинг икки ўғли – Илангир тўққиз ёшда, Усмон Чалабий тўрт ёшда эди. Иккинчи ўғли Умар ибн Мироншоҳ йигирма икки ёшда, учинчиси ва Темурдан кейин Мовароуннаҳр тахтиша даъво қилган Халил Султон (Темурнинг севимли невараси ва вориси бўлган Пир Муҳаммад мирзо билан амакивачча, шу билан бирга, бир онанинг фанзандлари эди; бу ҳақда бошқа бир мақолада тўхталамиз. – А.З.) йигирма икки ёшда, Ижал ўн ёшда, Суюрғатмиш олти ёшда эди.\nТемурнинг кенжа ўғли Шоҳрух Мирзо (1377-1447) йигирма ёшдан ошган бўлиб, унга Хуросон мулк қилиб берилган эди. Унинг етти ўғли бўлиб, Мирзо Улуғбек ва Иброҳим Султон (1394 йил туғилган) ҳар иккаласи ўн бир ёшда. Аммо Улуғбек Иброҳим Султондан беш ойлик каттароқ эди. Бойсунқур саккиз ёшда, Суюрғатмиш олти ёшда, Муҳаммад Жўкий уч ёшда, Жон ўғлон икки ёшда, Ярди бир ёшда эдилар.\nСоҳибқирон Темурнинг вафоти арафасида қизлари ва невара-қизларидан ўн етти нафари мавжуд эди. Унинг катта қизи Султон Бахт Бегим бўлиб, у таниқли ва садоқатли амирлардан бири Амир Сулаймоншоҳ никоҳида яшар эди. Темурнинг иккинчи ўғли Умаршайх Баҳодирдан уч нафар дилбар қиз қолган эди. Тўнғич невара Муҳаммад Султон ибн Жаҳонгирдан уч қиз, Мироншоҳ Мирзодан тўртта қиз ҳаёт эди. Шоҳрух Мирзода битта, Пир Муҳаммад ибн Жаҳонгир Мирзо, Абу Бакр Мирзо ва Халил Султон Мирзонинг ҳар бирида биттадан қиз фарзанд бор эди. Темурнинг иккинчи қизи Оқа Бегим таниқли амирлардан Муҳаммадбек ибн Амир Мусо никоҳида эди. Оқа Бегимдан амирзода Султон Ҳусайн (Бу Ҳусайн Бойқаро эмас) дунёга келган эди.\nА.Т.Замонов – т.ф.ф.д.


БИР ФИТНА ОҚИБАТИ - Ўзбекистон овози газетаси\nАбдузоҳир Зиёев Ургут туманининг Кенагас қишлоғида яшайди. Ўттиз йилга яқин собиқ Навоий жамоа хўжалигини бошқарган, Олий Мажлис, халқ депутатлари Самарқанд вилоят Кенгаши депутатлигига бир неча бор сайланган ҳалол, обрўли инсон. Фарзанди Анвар Зиёев 2007 йилдан буён «Навоий» агрофирмаси қошида ташкил этилган «Шаҳризода Санам» фермер хўжалигига раҳбарлик қилади. Олинган даромаддан маҳаллага ва шу ҳудудда жойлашган муассасаларга мунтазам равишда ҳомийлик ёрдами кўрсатиб келади.\nТуман катталиги туфайли Абдузоҳир Зиёевнинг саъй-ҳаракати билан Ургут электр таъминоти корхонасининг ҳудудий Деҳқонобод корхонаси ташкил этилган эди. Корхона бир муддат Ургут электр таъминоти корхонаси билан бирлаштирилди, 2016 йилда яна қайта тикланди.\n«Шаҳризода Санам» фермер хўжалиги ер майдони тоғ ён бағрида жойлашгани учун экинлар насос орқали суғорилади. Илгари Навоий номли ширкат хўжалигига қарашли бўлган сув чиқарадиган насос қурилмалари 2007 йилда ҳукумат қарорига асосан туман сув хўжалиги балансига барча ички насослар қатори «ноль» қийматида ўтказилиб юборилган. Бир неча фермерларга хизмат қилган бу насос қурилмаси орадан кўп ўтмай, яроқсиз ҳолга келиб қолган.\n— Яроқсиз ҳолга келиб қолган насос қурилмасини 2009 йилда бизга топширадиган бўлишди, — дейди Анвар Зиёев. — Уни созлаб ишга туширганимиздан сўнг, «Деҳқонобод» электр таъминоти корхонаси ходимлари келиб: «Бу трансформатор ичига ўрнатилган ҳисоблагич энди «Шаҳризода Санам» фермер хўжалиги ҳисобида бўлади. Биз барча қонуний тегишли техник ҳужжатларни қилдик, фақат сизлар сарф қилинган электр қуввати учун маблағларни тўлаб турасизлар», дейишди. Аммо «Деҳқонобод» электр таъминоти корхонаси ходимлари ўша вақтда сохта ҳужжат тайёрлашган экан. Буни биз 2017 йилнинг 4 июлида Ургут туман мажбурий ижро бюроси ходимлари томонидан ўтказилган текшириш натижаларидан билиб қолдик. Уларнинг ана шу айби туфайли қанчалаб вақтим ҳуқуқни муҳофаза қилиш органларига қатнаш билан ўтди. Беҳудага судланиб, жаримага тортилдим. Бундай адолатсизликлар учун кимдир жавоб бериши керакми, ахир?»\nНасос сув қурилмаси учун ўрнатилган трансформаторда Анвар Зиёевга ва ижарачи Асад Йўлдошевга тегишли ҳисоблагичлар мавжуд. Трансформатордаги иккита калитнинг бири Асад Йўлдошевда, иккинчиси эса фермер хўжалиги насосчилари Бўрон Юсупов ва Исмат Аҳмедовда бўлган.\n2017 йилнинг 4 июлида трансформаторнинг сўрғичи бузилиб, номаълум шахслар томонидан ҳисоблагичлар алмаштириб қўйилган. Хўш, Анвар Зиёев ва ижарачи Асад Йўлдошевга тегишли ҳисоблагичларни ким алмаштирди? Бунинг устига, фермерга тегишли ҳисоблагичда 14 миллион сўмдан зиёдроқ қарздорлик бўлган, ижарачига тегишли янги ҳисоблагичда эса «ноль» кўрсаткичи турибди. Бу ҳисоблагичлар қаердан келиб қолди ва нима мақсадда алмаштирилди? Ҳисоблагичлар «Шаҳризода Санам» фермер хўжалиги томонидан алмаштирилган, дейиш мантиққа мутлақо тўғри келмайди. Ким 14 миллион сўмдан зиёд қарздорлиги бўлган эски ҳисоблагични ўзига ва қарздорлиги бўлмаган янги ҳисоблагични ижарачи Асад Йўлдошевга ўрнатиб беради?\nБундан ташқари, фермерга тегишли бўлган 4 гектардан иборат токзор ва боғни суғоришга бунча кўп миқдорда электр энергия сарфланмайди, чунки улар йил давомида икки-уч марта суғорилади, холос.\n...2017 йилнинг 4 июль куни «Деҳқонобод» электр таъминоти корхонаси ходими Адҳам Искандаров, туман мажбурий ижро бюроси ходимлари Илҳом Қурбонов ва Шоҳимардон Қурбонов ушбу трансформатордаги ҳисоблагичларни Анвар Зиёев иштирокисиз текшириб, унга тегишли ҳисоблагичнинг сўрғичи бузилгани ҳақида далолатнома тузишган.\nКейин Илҳом Қурбонов катта кўчадаги ресторанда тушлик қилаётиб, Абдузоҳир Зиёевга қўнғироқ қилиб, шу ерга бирровга келиб кетишни сўраган. У келгач, ўғли раҳбарлик қилаётган фермер хўжалиги туман электр тармоқлари корхонасидан 126 миллион сўм қарздорлиги борлигини, шуни ўзаро келишиб, тўғрилаб беришини айтган. Кейин маълум бўлишича, электр ҳисоблагич алмаштирилгани баҳона қилиниб, трансформатор ҳар куни ишлатилган, деб ҳисобланган ва катта миқдорда ўртача қарздорлик далолатномаси тузилган экан. Аслида фермер хўжалигининг электр таъминоти корхонасидан 7 миллион сўмдан зиёдроқ қарздорлиги бўлиб, Абдузоҳир Зиёевнинг шахсан ўзи 5 миллион сўмдан кўпроғини тўлаб қўйган эди. Шунинг учун Илҳом Қурбоновнинг «таклиф»ини инкор қилган.\nАбдузоҳир Зиёев билан келишолмаслигига кўзи етган Илҳом Қурбонов «Самарқанд ҳудудий электр тармоқлари» ОАЖ инспектори Қосим Хўжамуродов ҳузурига бориб, воқеани баён қилади ва уни шу ишга бош қўшишга ундайди. Абудузоҳир Зиёевни яхши танийдиган инспектор бу гапларга ишонмайди ва Илҳом Қурбоновга, агар бу ишнинг асоси бўлмаса, у билан курашмасликни маслаҳат беради.\nҚосим Хўжамуродовдан ҳам «ёруғлик» чиқмагач, у ғаразли ишга қўл уриб, қалбаки ҳужжат асосида тузилган далолатномани Жиноят ишлари бўйича Ургут туман прокуратурасига топширади.\nДарвоқе, Илҳом Қурбонов ҳақида икки оғиз сўз. Айтишларича, у илгари Ургут туман ички ишлар бўлимида фаолият кўрсатган, ишдан урилиб, судланган. Озодликка чиққанидан кейин бир муддат туман электр таъминоти корхонасини бошқарган. Кейин туман мажбурий ижро бюросига ишга ўтган. Янги ишга ўтиши биланоқ «Деҳқонобод» электр таъминоти ходими Адҳам Искандаровни ёнига олиб, Анвар Зиёев фермер хўжалигига хизмат кўрсатаётган трансформатор кўрсаткичини текширишга келади. Ана шундан сўнг можаро бошланади.\n2017 йилнинг 5 декабрида Ургут туман прокуратураси терговчиси вазифасида иш ўрганувчи Азамат Нарзиев томонидан Анвар Зиёевга нисбатан «Жиноят ишида айбланувчи тариқасида иштирок этишга жалб қилиш тўғрисида» қарор қабул қилинади. Тергов давомида Зиёевлар талаб қилган гувоҳлар сўроққа чақирилмайди. Илгари амалга оширилган тўловлар билан электр ҳисоблагичнинг кўрсаткичи солиштирилиб, ҳисоб-китоб қилинмайди. Терговчи ҳисоблагич сўрғичи атайлаб бузилган ва алмаштирилган, деган айбловни илгари суради.\nИш шу даражага бориб етадики, прокуратура томонидан қарор чиқарилиб, гўё «эски ҳисоблагич»ни топиш мақсадида Анвар Зиёев ва отасининг уйида тинтув ўтказишади. Шундан кейин Анвар Зиёевга «...электр энергиясидан ноқонуний фойдаланиб келиши натижасида «Деҳқонобод» электр таъминоти корхонаси манфаатларига 28.306.200 сўм миқдорида зарар етказган» ва «кўрсатилган жиноятни қасддан содир қилган»и сабабли Ўзбекистон Республикаси ЖКнинг тегишли моддаси билан айблов қўйилади. Ургут туман прокурори, адлия кичик маслаҳатчиси У. Ҳамдамов бу қарорни тасдиқлайди.\nАнвар Зиёев туман прокуратураси терговчиси вазифасида иш ўрганувчи Азамат Нарзиев томонидан қабул қилинган қарор билан танишиб, унда келтирилган далилларни инкор қилади ва ҳужжатга «рози эмасман», деб имзо чекади.\nЖиноят ишлари бўйича Ургут туман суди томонидан 2018 йил 26 мартда ўтказилган суд мажлисида ишга алоқадор гувоҳлар чақирилмайди. Суд асосан тергов материалларига суяниб, «Деҳқонобод» электр таъминоти корхонасига қасддан 25 миллион сўм зарар етказилгани ва Анвар Зиёев томонидан қопланиши ҳақида ҳукм чиқаради ва унга бир йил муддатга ахлоқ тузатиш жазоси тайинланади.\nАнвар Зиёев суд ҳукмидан норози бўлиб, Жиноят ишлари бўйича Самарқанд вилоят суди апелляция инстанциясига ариза ёзади. 2018 йил 12 июнда суд мазкур ишни кўриб чиқиб, қарорни ўзгаришсиз қолдиради. Фермер адолат истаб яна турли идораларга мурожаат қилади...\nШу орада электр таъминоти корхонаси ходими Адҳам Искандаров Анвар Зиёев билан бўлган суҳбатда «Хато иш бўлди», деб ундан узр сўрайди. «Бу масалани кўтариб, тортишиб юрманг, ўзим ҳисоб рақамингизга 50 миллион сўм ўтказиб бераман», дейди. Ҳар ҳолда, виждони қийналган бўлса керак.\n2018 йилнинг 25 июнида бу ишни Фуқаролик ишлари бўйича Тайлоқ туманлараро суди фермернинг иштирокисиз кўриб чиқади ва ундан Самарқанд ҳудудий электр тармоқлари корхонаси фойдасига 5 760 791 сўм қарздорлик ундирилиши тўғрисида ҳал қилув қарори чиқаради.\nАнвар Зиёев ўз навбатида қарордан норози бўлиб, «Деҳқонобод» электр таъминоти корхонаси томонидан 2018 йил 1 июль ҳолатига тузилган солиштирма далолатнома асосида кассация шикояти билан яна судга мурожаат қилади.\nБу сафар Фуқаролик ишлари бўйича Тайлоқ туманлараро суди 2018 йил 5 августда ўтказган очиқ мажлисида Ургут туман «Деҳқонобод» электр таъминоти корхонаси томонидан 2018 йил 7 августда тузилган солиштирма далолатнома асосида Анвар Зиёев раҳбарлик қилаётган «Шаҳризода Санам» фермер хўжалигининг электр энергиясидан қарзи мавжуд эмас, деган қарорга келади. Самарқанд ҳудудий электр тармоқлари корхонасининг жавобгар Анвар Зиёевга нисбатан қарзни ундириш ҳақидаги даъвоси рад этилади. Аммо жиноят ишлари бўйича суд ҳукмига кўра, Анвар Зиёев судланган бўлиб қолаяпти...\nКейинги йилларда мамлакатимизда суд-ҳуқуқ тизимида катта ислоҳотлар олиб борилмоқда. Ҳар қандай ҳолатда ҳам қонун, адолат ва инсонпарварлик тамойилларига асосланиб иш кўриш суд-ҳуқуқ идоралари ходимларининг устувор вазифасига айланмоғи талаб этилмоқда. Бу борада ўзгаришлар сезилмоқда, одамлар суддан миннатдор бўлаётганига кўплаб мисоллар келтириш мумкин. Аммо ҳали ҳамон ўзига тегишли хулосалар чиқариб олмаган судьялар учраб тургани суд обрўсига путур етказмоқда.\nХўш, фермер Анвар Зиёев оқланадими, йўқми? Унга нисбатан қасддан уюштирилган фитна бошида турганлар жавобгарликка тортиладими, йўқми? Ёки ёпиғлиқ қозон ёпиғлигича қоладими? Бу саволларга мутасадди идоралар адолатли жавоб топади, деб ўйлаймиз. Бунинг учун масалани диққат билан холис кўриб чиқиш керак.


Ўзбекистон ва Беларусь таълим тўғрисидаги ҳужжатларни ўзаро тан оладилар | NORMA.UZ\nЎзбекистон Президенти икки давлат ўртасидаги таълимга оид ҳужжатларни, ўқишга оид ҳужжатларни ўзаро тан олиш тўғрисидаги ҳукуматлараро битимни имзолади (22.01.2020 йилдаги ПҚ-4570-сон қарорга қаранг).\nБитим тарафлар томонидан Шавкат Мирзиёевнинг 2019 йил августда Минскка расмий ташрифи давомида имзоланди. Ўша пайтда кенгайтирилган таркибдаги икки томонлама музокаралар доирасида ишлаб чиқариш, илмий-техник соҳалар, IT соҳаси, минтақалараро ҳамкорликка оид жуда кўп ҳужжатлар қабул қилинди.\nЭкспертлар таълим масалалари бўйича Ўзбекистон ва Беларусь алоқаларини фаоллаштиришни таъкидламоқдалар. 2018 йилдан Ўзбекистонда Максим Танк номидаги Беларусь давлат педагогика университети ва Низомий номидаги Тошкент давлат педагогика университетининг, шунингдек Беларусь давлат информатика ва радиоэлектроника университети ва Мухаммад ал-Хоразмий номидаги Тошкент ахборот технологиялари университетининг қўшма факультетлари муваффақиятли фаолият юритмоқда.\nБелоруссия давлат технология университетида Тошкент кимё-технология институти ва Тошкент давлат техника университети билан биргаликда қўшма таълим дастурлари бўйича ўзбек мутахассисларини тайёрлаш ишлари бошланди. Яқин кунларда Ўзбекистон олий ўқув юртларининг Беларуснинг бошқа университетлари билан қўшма таълим дастурлари йўлга қўйилиши мўлжалланмоқда.\nЎзбекистон томонидан Таълим сифатини назорат қилиш давлат инспекцияси битимни амалга ошириш юзасидан масъул ваколатли орган ҳисобланади. Мамлакатимиз ТИВ мазкур битим кучга кириши учун Ўзбекистон томонидан зарур бўлган давлат ички тартиб-таомиллари бажарилганлиги ҳақидаги тегишли билдиришномани Беларусь томонига юборади.\nҚарор Қонун ҳужжатлари маълумотлари миллий базасида эълон қилинган ва 23.01.2020 йилдан кучга кирди.